text:
Emenyawo
© 2014 Watch Tower Bible and Tract Society of Pennsylvania
Biblia Le Amewo Ƒe Agbenɔnɔ Trɔm 8
Srɔ̃ Wofe Xɔse—“Miɖo To, Ne Miase Drɔ̃e” Sia 10
Exlẽlawo Bia Be . . . Ame Kae Wɔ Mawu? 15
Biblia Me Biabiawo Ƒe Ŋuɖoɖowo 16
NYA SIWO AMEWO BIANA EDZIEDZI TSO YEHOWA ÐASEFOWO ŊU—Nu Ka Tae Mieɖua Kristmas O?
(Àkpɔe le MÍA ŊU NYAWO > NYA SIWO AMEWO BIANA EDZIEDZI)
NYATI SI LE AKPAA DZI | ÐE MAWU TSƆA ÐE LE EME NA WÒA?
“Ke nye la, wɔna vɔ le ŋunye eye hiã tum; Yehowa, ɖo ŋku dzinye.”*—DAVID SI NƆ ISRAEL, ƑE ALAFA 11 LIA DO ŊGƆ NA MÍA ŊƆLI (D.M.Ŋ.)
Ðe wòsɔ be David nakpɔ mɔ be Mawu naɖo ŋku ye dzia? Ðe Mawu ɖoa ŋku dziwòa? Esesẽ na ame geɖe be woaxɔe ase be Mawu ŋusẽkatãtɔ aɖe li si tsɔ ɖe le eme na yewo. Nu ka tae?
Susu ɖekae nye be Mawu kɔ boo wu amegbetɔwo. Mawu kpɔa dukɔwo tso efe nɔfe kɔkɔ la ‘abe tsi toŋtoŋ le ze ŋu ene, eye wòbua wo abe ʋuʋudedi le nudanu ŋu ene.’ (Yesaya 40:15) Agbalẽŋlɔla siwo li egbea dometɔ ɖeka si nye ɖeklemiɖela la fo nya ta kura gɔ̃ hã be, “mele be wòava susu me na ame gɔ̃ hã be Mawu aɖe li si tsɔ ɖe le eme na ye ʋuu kaka wòahayi ŋku lé ge ɖe yefe agbenɔnɔ ŋu o.”
Le go bubu me la, ame aɖewo sena le wo ɖokuiwo me be yewofe agbenɔnɔ wɔe be yewomedze be Mawu natsɔ ɖe le eme na yewo o. Le kpɔɖeŋu me, Jim si nye ŋutsu aɖe si le efe fe blaeneawo me la gblɔ be: “Medoa gbe ɖa zi geɖe biaa ŋutifafa kple ɖokuidziɖuɖu, gake medea ɣeyiɣi aɖeke hafi nye dzikua gahona abe tsã ene o. Mlɔeba, meva fo nya ta be mevɔ̃ɖi ale gbegbe be manya wɔ be Mawu nakpe ɖe ŋunye o.”
Ðe Mawu le adzɔge ʋĩi tso mía gbɔ ale gbegbe be meɖoa ŋku mía dzi gɔ̃ hã oa? Aleke Mawu sena le eɖokui me tso efe nuwɔwɔ siwo nye amegbetɔ madeblibowo ŋu? Amegbetɔ aɖeke mate ŋu aɖo biabia sia ŋu ne Mawu ŋutɔ mekpe ɖe eŋu o. Ke hã gbedeasi si tso Mawu fe gbɔgbɔ me, si nye Biblia, la ka ɖe edzi na mí be Mawu tsɔ mía gbɔ, eye wòtsɔ ɖe le eme na mía dometɔ ɖe sia ɖe. Biblia gblɔ be: “Le nyatefe me la, mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Le nyati ene siwo kplɔe ɖo me la, míadzro nya si Mawu gblɔ na mí tso ale si wòtsɔ ɖe le eme na ame sia ame kple ale si wòɖee fia be yetsɔ ɖe le eme na amewo abe wò ene la me.
^ mm. 3 Psalmo 40:17, NW; Biblia na míenya be Mawu fe ŋkɔe nye Yehowa.
NYATI SI LE AKPAA DZI | ÐE MAWU TSƆA ÐE LE EME NA WÒA?
‘Mawu fe ŋku le amegbetɔ fe mɔwo ŋu, eye wòle efe afɔɖeɖewo katã kpɔm.’—HIOB 34:21.
NU SI TAE AME AÐEWO KEA ÐI: Numekuku aɖe si wowɔ nyitsɔ laa ɖee fia be ɣletinyigba siwo fe xexlẽme ade biliɔn 100 kloe ye le ɣletivihatsotso si me míafe anyigbaa le la ɖeɖe ko me. Esi ame geɖe bu ale si gbegbe míafe ɣletivihatsotsoa loloe ŋu la, wobia be, ‘Nu ka tae wòahiã be Wɔla ŋusẽkatãtɔ la fe ŋku nanɔ mí amegbetɔ siwo le nyaŋui le anyigba sue sia dzi la ŋu?’
NYA SI MAWU ƑE NYA LA GBLƆ: Menye ɖeko Yehowa Mawu tsɔ Biblia la na mí ko hegblẽ mí ɖi o. Ke boŋ egblɔ na mí kakaɖedzitɔe be: “Maɖo aɖaŋu na wò, eye nye ŋku anɔ ŋuwò.”—Psalmo 32:8.
Bu Hagar, si nye Egipte nyɔnu aɖe si nɔ anyi le fe alafa 20 lia Do Ŋgɔ Na Mía Ŋɔli fe ŋutinyaa ŋu kpɔ. Hagar megava dea bubu efe afenɔ Sarai ŋu o, eya ta Sarai bɔbɔe ɖe anyi, eye Hagar si yi gbedadafo. Ðe Mawu gblẽ Hagar ɖi le esi wòwɔ vodada sia ta? Biblia gblɔ be: “Yehowa fe dɔla kpɔe.” Mawudɔla ma fa akɔ na Hagar hegblɔ nɛ be: “Yehowa se wò konyi, si nèfa le wò fukpekpe la ŋuti.” Esia ta Hagar gblɔ na Yehowa be: “Wòe nye Mawu nu sia nu kpɔla!”—1 Mose 16:4-13.
“Mawu nu sia nu kpɔla” fe ŋku le wò hã ŋuwò. Le kpɔɖeŋu me: Vidada lɔ̃ame fe ŋku nɔa via suewo ŋu, elabena zi ale si ɖevia le sue la, zi nenemae edzilawo fe ŋku nɔa eŋu wu. Nenema kee ne nu te ɖe mía dzi eye wɔna vɔ le mía ŋu la, ɣemaɣi tututue Mawu fe ŋku nɔa mía ŋu wu. Yehowa gblɔ be: “Mele dzi kple kɔkɔefe la, mele ame si wogbã gudugudu, kple ame si fe gbɔgbɔ wobɔbɔ ɖe anyi la gbɔ, ne magbɔ agbe ame siwo wobɔbɔ ɖe anyi la fe gbɔgbɔ, eye magbɔ agbe ame siwo wogbã gudugudu la fe dzi.”—Yesaya 57:15.
Ke hã àbia be: ‘Aleke Mawu fe ŋku nɔa ŋunye? Ame si menye le gotagome ŋue wòléa ŋku ɖo loo, alo ame si menye le ememee wòkpɔna? Ðe wòsea nye nɔnɔmewo gɔme nama?’
NYATI SI LE AKPAA DZI | ÐE MAWU TSƆA ÐE LE EME NA WÒA?
“Yehowa èdzro menye, eye nèdze sim.”—PSALMO 139:1.
NU SI TAE AME AÐEWO KEA ÐI: Ame geɖe susuna be Mawu bua amegbetɔwo be wonye nu vɔ̃ wɔlawo kple ame makɔmakɔwo, eye womedze be yeabu wo ŋu o. Kendra, si nye nyɔnu aɖe si blanuiléledɔ ɖe fu na la kpea fu le dzitsinya fe fɔbuame si me, elabena esena le eɖokui me be yemate ŋu awɔ ɖe Mawu fe nudidiwo dzi pɛpɛpɛ o. Egblɔ be, esia ta, “Nyemegadoa gbe ɖa o.”
NYA SI MAWU ƑE NYA LA GBLƆ: Yehowa sea ale si tututu wò nɔnɔmeawo le la gɔme eye meléa ŋku ɖe wò gbɔdzɔgbɔdzɔwo ŋu o. Biblia gblɔ be: “Enya míafe wɔwɔme, eɖoa ŋui be, kewɔ míenye.” Gawu la, mewɔna na mí ɖe “míafe nu vɔ̃wo nu o,” ke boŋ ne míenya trɔ dzi me ko la, ekpɔa nublanui na mí hetsɔa míafe vodadawo kea mí.—Psalmo 103:10, 14.
Bu David si nye fia le Israel, si ŋu míefo nu tso le nyati siawo fe gbãtɔa me ŋu kpɔ. David do gbe ɖa na Mawu be: “Esi menye ʋukɔe la, wò ŋkuwo kpɔm, eye woŋlɔ [eŋu nuwo katã ɖi] ɖe wò agbalẽ me . . . Mawu, dzro menye, eye nàdze si nye dzi!” (Psalmo 139:16, 23) Ɛ̃, David ka ɖe edzi be togbɔ be yewɔ nu vɔ̃ gãwo ɣeaɖewoɣi hã la, Yehowa ate ŋu akpɔe be yetrɔ dzi me.
Yehowa nya wò nyuie hesea nu gɔme na wò wu amegbetɔ ɖe sia ɖe. Biblia gblɔ be: “Nu si le dzedzem koe amegbetɔ kpɔna, ke Yehowa ya kpɔa keke dzi me ke.” (1 Samuel 16:7, NW) Mawu nya nu si ʋãa mí míewɔa nu; enya ale si míafe dzɔdzɔme, hehe si míexɔ, afi si míenɔ tsi, kple ale si míafe amenyenye kpɔa ŋusẽ ɖe mía dzii la siaa. Enya ame si tututu míenye, eye wòdea asixɔxɔ mía ŋu, togbɔ be míewɔa vodada geɖe hã.
Gake esi Mawu nya ‘ale si tututu’ nèle nyuie alea la, nu ka wɔm wòle be yeatsɔ afa akɔ na wò?
NYATI SI LE AKPAA DZI | ÐE MAWU TSƆA ÐE LE EME NA WÒA?
“Mawu, ame si faa akɔ na ame siwo ŋu nu te la, . . . fa akɔ na mí.”—2 KORINTOTƆWO 7:6.
NU SI TAE AME AÐEWO KEA ÐI: Ne ame aɖewo le nɔnɔme sesẽwo me tom eye wodi vevie be woafa akɔ na yewo gɔ̃ hã la, wosena le wo ɖokuiwo me be ne yewobia Mawu be wòakpe ɖe yewo ŋu yewodo dzi la, efia be yewole yewo ɖokuitɔ dim. Nyɔnu aɖe si ŋkɔe nye Raquel gblɔ be: “Ne mebu ame gbogbo siwo le kuxi sesẽwo me tom le xexea me ŋu la, mekpɔnɛ be tɔnyea meɖi naneke kura o, eya ta nyemegadina be mabia Mawu be wòakpe ɖe ŋunye o.”
NYA SI MAWU ƑE NYA LA GBLƆ: Mawu ɖe afɔ vevi aɖewo xoxo be yeakpe ɖe amegbetɔwo ŋu ahafa akɔ na wo. Amegbetɔwo katã nyi nu vɔ̃ fe dome, eye esia wɔe be míetea ŋu wɔa Mawu fe se debliboawo dzi pɛpɛpɛ o. Ke hã Mawu “lɔ̃ mí, eye wòdɔ Via [Yesu Kristo] be wòanye avulévɔsa ɖe míafe nu vɔ̃wo ta.” (1 Yohanes 4:10) Mawu to Yesu fe vɔsakua dzi na be wòanya wɔ fifia be woatsɔ míafe nu vɔ̃wo ake mí, dzitsinya nyui nasu mía si, eye mɔkpɔkpɔ hã nasu mía si be míava nɔ agbe tegbee le xexe si me ŋutifafa anɔ la me.* Gake amefome bliboa ta koe wosa vɔ sia ɖoa, alo ɖe esia fia be Mawu tsɔ ɖe le eme na wò abe ame ɖeka ene taea?
Bu apostolo Paulo ŋu kpɔ. Yesu fe vɔsaa wɔ dɔ ɖe edzi ale gbegbe be wògblɔ be: “Mele [agbe nɔm] to Mawu fe Vi si lɔ̃m, eye wòtsɔ eɖokui na ɖe tanye la, dzi xɔxɔ se me.” (Galatiatɔwo 2:20) Le nyatefe me la, Yesu ku hafi Paulo va zu Kristotɔ gɔ̃ hã. Ke hã Paulo bua vɔsa ma be enye nunana si tso Mawu gbɔ na ye.
Yesu fe vɔsakua nye nunana si tso Mawu gbɔ na wò hã. Nunana ma ɖe ale si gbegbe Mawu dea asixɔxɔ ŋuwòe la fia. Ate ŋu ana “akɔfafa mavɔ kple mɔkpɔkpɔ nyui” wò, eye esia ana ‘nànɔ te sesĩe le dɔ nyui kple nya nyui ɖe sia ɖe me.’—2 Tesalonikatɔwo 2:16, 17.
Ke hã fe 2,000 kloe ye nye esia Yesu tsɔ efe agbe sa vɔe. Nu kae ɖee fia be Mawu tsɔ ɖe le eme na wò vevie egbea?
^ mm. 5 Ne èdi be yeanya nu geɖe wu tso Yesu fe vɔsaa ŋu la, kpɔ agbalẽ si nye Nuka Tututue Nye Biblia fe Nufiafia? fe ta 5 lia. Yehowa Ðasefowoe tae.
NYATI SI LE AKPAA DZI | ÐE MAWU TSƆA ÐE LE EME NA WÒA?
“Ame aɖeke mate ŋu ava gbɔnye o, negbe ɖe Fofo la, ame si dɔm ɖa la, hee vae.”—YOHANES 6:44.
NU SI TAE AME AÐEWO KEA ÐI: Togbɔ be ame aɖewo xɔ Mawu dzi se hã la, wosena le wo ɖokui me be ele adzɔge ʋĩi tso yewo gbɔ. Christina si tso Ireland la gblɔ be: “Ðeko mebua Mawu be eyae wɔ nu sia nu. Gake nyemenyae o. Nyemese le ɖokuinye me kpɔ be mía kplii dome le kplikplikpli o.”
NYA SI MAWU ƑE NYA LA GBLƆ: Ne míese le mía ɖokui me be míetra mɔ la, Yehowa ya megblẽa mí ɖi o. Yesu wɔ ale si Mawu tsɔa ɖe le eme na mí la fe kpɔɖeŋu ale: “Ne alẽ alafa ɖeka le ame aɖe si, eye wo dometɔ ɖeka bu mɔ la, ɖe magblẽ blaasieke vɔ asieke la ɖe towo dzi, eye wòayi aɖadi ɖeka si le mɔ bum la oa?” Nufiame kae le eme na mí? Yesu gblɔ be: “Nenema kee menye Fofonye si le dzifo la fe dzidzɔ be ɖevi sue siawo dometɔ ɖeka pɛ hã natsrɔ̃ o.”—Mateo 18:12-14.
“Ðevi sue siawo dometɔ” ɖe sia ɖe le vevie na Mawu. Aleke Mawu dia ‘wo dometɔ ɖeka si bu la’? Mawunyakpukpui si dze le nyati sia fe gɔmedzedze la fia be, Yehowa hea amewo ɖe eɖokui ŋu.
Bu afɔ siwo Mawu ɖe tsɔ he dzianukwaretɔwo ɖe eɖokui ŋu la ŋu kpɔ. Le fe alafa gbãtɔ Mía Ŋɔli me la, Mawu dɔ Kristotɔ Filipo ɖa be wòadze Etiopiatɔwo fe amegã aɖe si le tasiaɖam me yina la yome eye wòaɖe Biblia me nyagblɔɖi aɖe si xlẽm amegãa nɔ la me nɛ. (Dɔwɔwɔwo 8:26-39) Ɣebubuɣi la, Mawu bia tso Petro si be wòayi Roma-srafomegã si ŋkɔe nye Kornelio, la feme; enye ame si doa gbe ɖa hedzea agbagba be yeawɔ Mawu fe lɔlɔ̃nu. (Dɔwɔwɔwo 10:1-48) Mawu dɔ apostolo Paulo kple efe zɔhɛwo hã ɖe tɔsisi aɖe to le Filipi dugãa godo. Esi woyi la, wodo go nyɔnu aɖe si nye “mawusubɔla” si ŋkɔe nye Lidia la le afi ma, eye “Yehowa ʋu efe dzi gbadzaa be wòalé to ɖe nya . . . la ŋu.”—Dɔwɔwɔwo 16:9-15.
Le go siawo dometɔ ɖe sia ɖe me la, Yehowa na mɔnukpɔkpɔ su ame siwo le edim la si woke ɖe eŋu. Ame kawoe yia amewo feme egbea alo tena ɖe wo ŋu le ablɔdzi be yewoagblɔ Mawu ŋuti nyatefe si le Biblia me la na wo? Ame geɖe aɖo eŋu be, “Yehowa Ðasefowoe.” Azɔ bia ɖokuiwò be, ‘Ðe wòanye be Mawue le wo dɔm ɖe gbɔnyea?’ Míele dzi dem fo na wò be nàdo gbe ɖa na Mawu be wòakpe ɖe ŋuwò nàkpɔ agbagba si dzem wòle be yeahe wò ɖe ye ɖokui ŋu la adze sii.*
^ mm. 8 Ne èdi numeɖeɖe bubuwo la, kpɔ video si nye Nu Ka Tae Wònyo Be Nàsrɔ̃ Biblia? le www.jw.org/ee.
BIBLIA LE AMEWO ƑE AGBENƆNƆ TRƆM
ƑE SI ME WODZII: 1960
DUKƆ SI ME WÒTSO: LEBANON
AME SI WÒNYE TSÃ: KUNG FU-KƆDALA BIBI
Du si nye Rmaysh, si te ɖe Israel kple Lebanon dome lifoa ŋu la mee menɔ tsi esime dukɔmeviʋa nɔ edzi yim. Meɖo ŋku edzi nyuie be ɣemaɣi la, tomebɔmbwo wóna hetsoa ɖekemanyalawo fe afɔwo ɖa. Agbea sesẽ ɣemaɣi, eye nu vlo wɔwɔ kple ŋutasesẽ bɔ ɖe afi sia afi.
Míafe fomea nɔ Maronite Subɔsubɔha, si nye Katolikoha siwo dzɔ tso Ɣedzefe gome la dometɔ ɖeka me. Fofonye kua kutri ɣesiaɣi be yeakpɔ mí ame 12 siwo le fomea me la fe nuhiahiãwo gbɔ, gake Dada ya kpɔa egbɔ ɣesiaɣi be mí ame susɔeawo míede sɔleme godoo. Ɣeyiɣi aɖe megbe la, meva kpɔe be sɔlemehaa hã metsɔa ɖeke le eme na wɔnamanɔŋutɔwo o, abe ale si ko dukɔmevi bubuawo hã wɔnɛ ene.
Esi menye ɖekakpuivi la, karat (karaté) si woyɔna be kung fu la doa dzidzɔ nam. Eya ta mexɔ hehe sesẽ aɖe si na meva bi ɖe ale si mazã nye asiwo kple afɔwo siaa atsɔ ada kɔe me; mebi ɖe nu vovovo siwo wotsɔ daa karat la dometɔ geɖe hã zazã me. Megblɔ na ɖokuinye be, ‘Nyemate ŋu atsi aʋawɔwɔ nu o, gake mate ŋu awɔ tɔnye si nua ana amewo nadzudzɔ ŋutasẽnuwɔwɔ ya teti.’ Ne mekpɔ ame aɖewo le kɔ dam la, meléa avu wo enumake. Menye dzikume, eya ta nu sue aɖe koe nana medoa dziku. Ame siwo nɔ Lebanon fe anyiehe la katã vɔ̃na nam le esi meho aʋa ɖe nu madzɔmadzɔ wɔwɔ kple ŋutasesẽ ŋu ta.
Le fe 1980 me la, meɖo kung fu-ha aɖe me le Beirut. Togbɔ be aʋakɔwo daa bɔmbwo kple tukpe gãgãwo ɖe nutoa me gbe sia gbe hã la, metoa eme yia míafe kɔdadasrɔ̃fea kokoko. Nu si mewɔna le agbe me katã koe nye be maɖu nu, adɔ alɔ̃, ahanɔ agbe abe Bruce Lee, si nye Chinatɔ si va zu Amerikatɔ film-wɔla, si nye kung fu-kɔdala bibi si xɔ ŋkɔ la ene. Mesrɔ̃ eyama, mekpaa ɖa abe eya ke ene, mesrɔ̃ efe azɔlizɔzɔ, eye ne mele kung fu dam la, medoa ɣli abe eya ke ene. Nyemekoa nu gbeɖe o.
Nye taɖodzinue nye be mabi ɖe kung fu-kɔdada me nyuie ale be mayi China aɖanɔ amewo fiam. Ɣetrɔ aɖe me la, menɔ kame dem tsɔ nɔ dzadzram ɖo ɖe China yiyi ŋu, kasia mese ʋɔfofo. Xɔ̃nye aɖee nye esi kplɔ Yehowa Ðasefo eve ɖe asi vɛ. Menɔ nye kamedewu yibɔ la me hete fifia vlevlevle, eye megblɔ na wo be, “Nyemenya naneke tso Biblia ŋu o.” Gake nyemenya kura be tso ɣemaɣi la, nye agbe ava trɔ keŋkeŋ o.
Ðasefoawo tsɔ nu si tae amegbetɔwo mate ŋu aɖe nu madzɔmadzɔ wɔwɔ kple ŋutasesẽ ɖa keŋkeŋ le wo ɖokui si gbeɖe o la fiam le Biblia me. Woɖe eme nam be Satana Abosam ye nye ame si koŋ gbɔ kuxi mawo tso. (Nyaɖeɖefia 12:12) Ŋutifafa kple dziɖeɖi si ɖe dzesi le Ðasefoawo ŋu la wɔ dɔ ɖe dzinye. Eye esi wofiam be ŋkɔ le Mawu si la, ewɔ dɔ ɖe dzinye ŋutɔ. (Psalmo 83:19) Wotsɔ nya si le 1 Timoteo 4:8 hã fiam; afi ma gblɔ be: “Ŋutilã me kamedede nyo na nu vi aɖe ko; gake ɖokuitsɔtsɔ na Mawu ya nyo na nuwo katã, elabena elé agbe si li fifia kple esi le vava ge la fe ŋugbedodo la ɖe asi.” Nya siawo va kpɔ ŋusẽ gã aɖe ɖe nye agbe dzi.
Nublanuitɔe la, Ðasefoawo megavana o, le esi nye fometɔwo gblɔ na wo be woagava azɔ o ta. Togbɔ be enɔ alea hã la, metso nya me be madzudzɔ kung fu-kɔdadaa sɔsrɔ̃ eye madze Biblia sɔsrɔ̃ gɔme. Nɔvinyeŋutsuwo melɔ̃ ɖe nye susua dzi o, gake meɖoe kplikpaa be madi Yehowa Ðasefowo ake ɖe wo ŋu, eye mana woasrɔ̃ Biblia kplim.
Ke hã menɔ Ðasefoawo dim do kpɔe. Ɣemaɣi la, fofonye ku kpata eye afɔku geɖe hã dzɔ ɖe míafe fomea dzi, si wɔe be melé blanui vevie. Meva nɔ dɔ wɔm kple xɔtudɔwɔfe aɖe, eye gbe ɖeka, nye dɔwɔhati aɖe si ŋkɔe nye Adel yɔm hebiam be nu ka tae melé blanui alea gbegbe ɖo hã. Eye wòte nufofo tso ŋugbe si Mawu do be yeava fɔ ame kukuwo la ŋu nam. Ðasefo dzigbɔɖitɔ lɔ̃ame sia srɔ̃ Biblia kplim le ɣleti asieke siwo kplɔe ɖo me.
Esi nusɔsrɔ̃a nɔ edzi yim la, meva kpɔe be ehiã be mawɔ tɔtrɔ gãwo le nye agbenɔnɔ me. Menɔ bɔbɔe nam o. Nu sue aɖe koe doa dziku nam, si wɔnɛ be menɔa dzikudodo dzi ɖaa. Biblia kpe ɖe ŋunye mesrɔ̃ ale si maɖu ɖokuinye dzi ale be maganɔ dziku dom kabakaba o. Le kpɔɖeŋu me, Yesu ɖo aɖaŋu le Mateo 5:44 be: “Miyi edzi mialɔ̃ miafe futɔwo, eye mianɔ gbe dom ɖa ɖe ame siwo tia mia yome la ta.” Eye Romatɔwo 12:19 xlɔ̃ nu be: “Migabia hlɔ̃ na mia ɖokuiwo o, . . . elabena woŋlɔ ɖi be: ‘Tɔnyee nye hlɔ̃biabia, maɖo etefe, Yehowa ye gblɔe.’” Mawunyakpukpui mawo kple bubuwo kpe ɖe ŋunye vivivi be nye dzi va dze eme.
Togbɔ be le gɔmedzedzea me la, nye fometɔwo mekpɔ dzidzɔ esi medi be Yehowa Ðasefowo nasrɔ̃ Biblia kplim o hã la, wova dea bubu Ðasefowo ŋu mlɔeba. Nɔvinyeŋutsuawo dometɔ ɖeka gɔ̃ hã va wɔ ɖeka kplim míele Yehowa subɔm fifia, eye Dada hã foa nu nyui tso míafe dzixɔsewo ŋu va se ɖe esime wòku.
Yehowa yram hã meɖe Anita, si nye nyɔnu nyui wɔnutefe aɖe, eye mía kplii míetsɔ gbefãɖeɖe nya nyui la wɔ míafe agbemedɔe. Tso fe 2000 me la, mía kple Anita míeʋu yi Eskilstuna, Sweden, eye míele asi kpem ɖe gbefãɖeɖedɔa ŋu le afi ma hele Biblia srɔ̃m kple Arab-gbedolawo.
Ame siwo kpea fu le ŋutasesẽ ta la fe nu gawɔa nublanui nam kokoko. Gake esi meva nya nu si koŋ na nuwo le alea kple ɖoɖo si Mawu wɔ be yeakpɔ kuxi sia gbɔ kpuie la, ena nye dzi dze eme eye dzi dzɔam.—Psalmo 37:29.
Mía kple srɔ̃nye míele dzidzɔ kpɔm le gbefãɖeɖedɔa me. Nufiafia amewo tso Yehowa ŋu doa dzidzɔ na mí ŋutɔ
SRƆ̃ WOƑE XƆSE | YOSEF
YOSEF trɔ le ɣedzefe gome kpɔm nublanuitɔe, eye wònɔ susum be ne ɖe yeate ŋu asi le asitsala siawo gbɔ la, ne anyo ŋutɔ. Enyae be togbɛ mawo godo pɛɛ koe yewofe afe le, le Xebron. Le gafofo ma me la, fofoa, Yakob, aɖo xɔ ahaɖe dzi ɖi bɔkɔɔ, elabena fiẽ ɖo, eye menya kura be vɔ̃ aɖe dzɔ ɖe ye viŋutsu lɔlɔ̃a dzi o. Gake Yosef ɖekakpui la mate ŋu ayi egbɔ ɣemaɣi o, elabena enyae be mɔ ma si dzi yele la, ɖewohĩ yemegale ye fofo si ku amegã la kpɔ ge gbeɖe o. Asitsalawo fe ŋku le eŋu esi wole mɔ fiam wofe kposɔawo le afɔmɔ si dzi ame geɖe tona la dzi ɖo ta anyiehe gome. Yosef zu wo tɔ azɔ, eye wofe ŋku madzo le edzi aɖabafofo ɖeka gɔ̃ hã o. Wobu ɖekakpuia ko abe wofe atike ʋeʋĩ kple ami xɔasi siwo woadzra le Egipte, anyigba didi aɖe dzi ahakpɔ viɖe geɖe la ene.
Ƒe 17 ko Yosef axɔ ɣemaɣi. Kpɔe ɖa le susu me ɖaa be Yosef ye nye ma trɔ kɔ le ɣetoɖofe kpɔm ɖaa esime ɣea le to ɖom le Ƒu Gã la gome, eye mete ŋu le nu si tae vɔ̃ gã sia dzɔ ɖe edzi ɖo la gɔme sem o. Esesẽ na Yosef be wòaxɔe ase be esusɔ vie ye ŋutɔ ye nɔviŋutsuwo wu ye eye mlɔeba wodzra ye yezu kluvi. Ʋiʋli bliboe wòanye nɛ be wòalé efe aɖatsiwo be yemafa avi o. Eye menya ale si etsɔme ava nɔ nɛ o.
Aleke wòdzɔe be Yosef va kpɔ eɖokui le nɔnɔme sia me? Eye nu kae míate ŋu asrɔ̃ tso ɖekakpui sia si eya ŋutɔ fe fometɔwo lé fui ɖikaɖika hegbee la gbɔ?
Ƒome gã aɖe mee Yosef tso, gake lɔlɔ̃ kple ɖekawɔwɔ menɔ wo dome o. Nya si Biblia gblɔ tso Yakob fe fomea ŋu la ɖee fia be srɔ̃ geɖe ɖeɖe menyo o, elabena dzigbagbã sɔŋ koe wòhena vanɛ—enye nu si bɔ ɣemaɣi, eye Mawu ɖe mɔ ɖe eŋu le efe amewo dome va se ɖe esime Via va gbugbɔ ɖo srɔ̃ ɖeka ɖeɖe anyi, abe ale si wònɔ le gɔmedzedzea me ene. (Mateo 19:4-6) Vi siwo awu 14 ye nɔ Yakob si, eye nyɔnu enee dzi ɖeviawo nɛ—srɔ̃a eveawo, Lea kple Raxel, kple wofe kosiawo, siwo nye Silpa kple Bilha. Gbã la, Raxel, nyɔnu dzetugbe la, fe nue lé dzi na Yakob. Melɔ̃ Lea, si nye Raxel nɔvinyɔnu tsitsitɔ, si woflui wòɖe, la nenema o. Ŋuʋaʋã sesẽ aɖe ɖo nyɔnu eveawo dome, eye ŋuʋaʋã ma va ge ɖe ɖeviawo hã dome. —1 Mose 29:16-35; 30:1, 8, 19, 20; 37:35.
Raxel tsi ko ɣeyiɣi didi aɖe, eye esi wòva dzi Yosef mlɔeba la, Yakob melɔ̃a nu le ɖevi sia si wodzi nɛ le efe amegãkuku me la gbɔ kura o. Le kpɔɖeŋu me, esime fomea dze mɔ yina Yakob nɔviŋutsu Esau, si nɔ didim be yeawui la kpe ge eye Yakob nyae be ate ŋu aɖo nu gbe ɖe yewo ŋu la, Yakob kpɔ egbɔ be woɖe Raxel kple Yosef ɖevi sue la ɖe vovo be woadze afekɔ bliboa yome le wo megbe ke. Anɔ eme be Yosef meŋlɔ ŋkeke dziŋɔ ma be kpɔ o. Bu ale si wòse le eɖokui me le ŋdi esi wòke ŋku ɖi gãa le fofoa kpɔm wòle tɔtɔm le aku dzi eye wòabia eɖokui be nu kae wɔe hã la ŋu kpɔ. Anya wɔ nuku nɛ ŋutɔ esi wòse nu si dzɔ ɖe edzi: Eyae nye be fofoa te ka me kple mawudɔla sesẽ aɖe zã bliboa katã! Eye nu ka tae wote ka me ɖo? Yakob di be Yehowa Mawu nayra ye tae. Eye ale si Mawu ɖo etefe nɛ ye nye be womagayɔe be Yakob azɔ o, boŋ woayɔe be Israel. Eye ŋkɔ mae woava yɔ na dukɔ blibo aɖe! (1 Mose 32:23-32) Ɣeyiɣi aɖe megbe la, Yosef va nyae be Israel fe vi ŋutsuawoe anye to vovovo siwo anɔ dukɔ ma me la fofowo!
Ɣeyiɣi kpui aɖe megbe la, nublanuinya gbãdziname aɖe dzɔ; ame si Yosef ɖevi la lɔ̃na wu le agbe me la gblẽe ɖi kpata. Dadaa ku esime wònɔ ku lém le eyometɔ Benyamin dziɣi. Fofoa xa nu vevie le efe kua ta. Kpɔe ɖa le susu me be Yakob le aɖatsi tutum le ŋkume na Yosef blewuu hetsɔ mɔkpɔkpɔ si fa akɔ na Yakob tɔgbui Abraham la nɔ akɔ fam nɛ. Awɔ dɔ ɖe Yosef dzi godoo esi wòsee be Yehowa ava fɔ ye dadaa tso ku me gbe ɖeka! Ðewohĩ Yosef va lɔ̃ ‘agbagbeawo fe Mawu’ dɔmenyotɔ la vevie. (Luka 20:38; Hebritɔwo 11:17-19) Esi Yakob srɔ̃, Raxel, ku la, Yakob melɔ̃a nu le ŋutsuvi eve siwo wòdzi nɛ la gbɔ kura o.—1 Mose 35:18-20; 37:3; 44:27-29.
Ðevi geɖewo azu vi gbegblẽwo ne wowɔ vi na wo nenema; gake Yosef ya srɔ̃ nu tso edzilawo fe nɔnɔme nyui geɖeawo me, etsi le xɔse me, eye wòlɔ̃ nyui helé fu vɔ̃. Esi wòxɔ fe 17 la, woa kple nɔviaŋutsu tsitsitɔawo le alẽwo kplɔm gbe ɖeka eye wokpɔe be wowɔ nu gbegblẽ aɖe. Ðe wòmia nu ɖe nyaa dzi kple susu be ye nɔviawo nalɔ̃ yefe nya? Aleke kee wòɖale o, ewɔ nu si le etefe. Egblɔ nu si wowɔ la na fofoa. (1 Mose 37:2) Ðewohĩ esi Yosef wɔ nu dzinɔamefotɔe alea ye gawɔe be Yakob melɔ̃a nu le via lɔlɔ̃a gbɔ o. Kpɔɖeŋu nyui kae nye esi si ŋu wòle be sɔhɛ Kristotɔwo nade ŋugble le! Masɔ be woamia nu ɖe nu vɔ̃ gã aɖe si ame aɖe wɔ la dzi o, eɖanye wo nɔvi loo alo wo xɔlɔ̃ o, elabena nunya le eme be woasrɔ̃ Yosef ahagblɔ nu si amea wɔ la na ame siwo dze akpe ɖe nu gbegblẽ wɔlaa ŋu.—3 Mose 5:1.
Míate ŋu asrɔ̃ nu nyuia aɖe hã le Yosef fe fomea ŋu. Togbɔ be Kristotɔ vavãwo meɖea srɔ̃ geɖe egbea o hã la, fome gãwo le wo dome siwo me atikɔmeviwo kple atsusiviwo le. Mí katã míate ŋu akpɔe be ameŋkumekpɔkpɔ kple amedzidede wɔe be Yosef fe fometɔwo mewɔ ɖeka o. Dzila dzeaɖaŋu siwo si atikɔmeviwo le la dzea agbagba vevie nana ɖeviawo kpɔnɛ be wolɔ̃ yewo dometɔ ɖe sia ɖe eye nunana tɔxɛwo le ame sia ame si, eye wo dometɔ ɖe sia ɖe ate ŋu awɔ efe akpa dzi be dzidzɔ nanɔ fomea me.—Romatɔwo 2:11.
Esi dzi nɔ Yosef fo ɖe nu dzɔdzɔe wɔwɔ ŋu ta la, ɖewohĩ esia tae Yakob lɔ̃ viaŋutsua vevie ɖo. Edɔ wotɔ awu tɔxɛ aɖe nɛ. (1 Mose 37:3) Woyɔa awu sia zi geɖe be awu si le amadede geɖe me, gake kpeɖodzi boo aɖeke meli be nenemae woyɔ awu la o. Anɔ eme be awu ʋlaya nyui aɖee wònye, eye ɖewohĩ awu abɔ legbee, eye wòdidi ɖo efe afɔ gbɔ ke. Ðewohĩ enye awu si fomevi bubume alo fiavi ado.
Susu nyui ye nɔ Yakob si ɖe Yosef ŋu, eye ale si fofoa ɖee fia be yelɔ̃e vevie la anya wɔ dɔ ɖe edzi godoo. Gake Yosef ato kuxi geɖe me le awu ma ta. Gbã la, ɖo ŋku edzi be alẽkplɔvie ɖekakpuia nye. Esia bia be wòatsɔ asi awɔ dɔ sesẽe. Wò ya bu eŋu kpɔ be ɖekakpuia do awu nyui ma hele zɔzɔm le gbememɔ dzi, le agakpewo liam, alo le agbagba dzem be yeaɖe alẽvi aɖe si xaxa ɖe ŋuve me. Vɔ̃ɖitɔa ye nye, aleke Yosef nɔviŋutsuwo le nu wɔ ge ɖe Yosef ŋu le awu sia si ɖe ale si gbegbe Yakob lɔ̃nɛ fia la ta?
Biblia ɖo nya sia ŋu be: “Esi nɔviawo kpɔ bena, wo fofo lɔ̃nɛ wu wo katã la, wolée ɖe fu me, eye womegafoa nu nɛ nyuie o.”* (1 Mose 37:4) Ðewohĩ wo tɔ dzɔ be woaʋã ŋu, gake Yosef nɔviwo mewɔ nu le nunya me esi woɖe mɔ ŋuʋaʋã vɔ̃ɖi ge ɖe wo me ɖe wo nɔvia ŋu o. (Lododowo 14:30; 27:4) Ðe wòdzɔ ɖe dziwò kpɔ be esi nèkpɔe be wode bubu si dim nèle la ame aɖe ŋu la, ŋuʋaʋã yɔ wò dzi mea? Ðo ŋku Yosef nɔviawo dzi. Wofe ŋuʋaʋã na wowɔ nu siwo va ve wo vevie emegbe. Wofe kpɔɖeŋua nye ŋkuɖodzinya na Kristotɔwo be enyo sãsãsã wu be ‘woakpɔ dzidzɔ kple ame siwo le dzidzɔ kpɔm.’—Romatɔwo 12:15.
Yosef anya kpɔe be ye nɔviŋutsuawo lé fu ye. Ðe esia wɔe be wòtsɔa efe awu ʋlaya la ɣlana ne ele nɔviawo gbɔa? Ðewohĩ esia anya va susu me nɛ. Gake ɖo ŋku edzi be ɖe Yakob di be awu la nanye kpeɖodzi be yedea asixɔxɔ eŋu helɔ̃nɛ. Eya ta esi Yosef di be yeadze ye fofo ŋu ta la, edoa awua ɣesiaɣi. Efe kpɔɖeŋua aɖe vi na mí. Togbɔ be mía Fofo si le dzifo la mekpɔa ame ŋkume gbeɖe o hã la, ɣeaɖewoɣi la, edea bubu tɔxɛ esubɔla wɔnutefewo ŋu hevea wo nu. Gakpe ɖe eŋu la, ebia tso wo si be woagasrɔ̃ gbɔdɔdɔ fe agbe gbegblẽ nuwɔna siwo le xexe dzeakaɖa sia me o. Abe Yosef fe awu ʋlaya tɔxɛa ene la, Kristotɔ vavãwo fe agbenɔnɔ nana wotoa vovo tso ame siwo dome wole gbɔ. Gake amewo ʋãa ŋu wo heléa fu wo ɣeaɖewoɣi ɖe wofe agbenɔnɔ ta. (1 Petro 4:4) Ðe wòle be Kristotɔ naɖoe be yemana amewo nanya be Mawu subɔlae yenye oa? Ao—nenema kee masɔ kura be Yosef naɣla efe awu ʋlaya la o.—Luka 11:33.
Etefe medidi o, Yosef ku drɔ̃e eve aɖewo siwo mebɔ o. Le drɔ̃e gbãtɔa me la, Yosef kpɔe be ye kple ye nɔviŋutsuwo yewole mɔli blam le agble me. Tete yefe mɔli babla tsi tre hedzɔ kã; wo tɔwo va fo xlãe, eye wode ta agu nɛ. Le drɔ̃e evelia me la, ɣe, ɣleti kple ɣletivi 11 wode ta agu na Yosef. (1 Mose 37:6, 7, 9) Nu kae wòle be Yosef nawɔ kple drɔ̃e wɔdɔɖeamedzi mawo?
Yehowa Mawu gbɔe drɔ̃eawo tso. Nyagblɔɖinyawoe wonye, eye Mawu di be Yosef nagblɔ drɔ̃eawo me nyawo na wo. Le gɔmesese aɖe nu la, ele be Yosef nawɔ nyagblɔɖila siwo va ɖe eyome la fe dɔ esi wogblɔ Mawu fe gbedeasiwo kple efe ʋɔnudɔdrɔ̃wo na Efe dukɔ dzeaglã la.
Yosef gblɔ na nɔviawo bubutɔe be: “Miɖo to, ne miase drɔ̃e, si meku!” Nɔviawo se drɔ̃ea gɔme eye medo dzidzɔ na wo kura o. Wogblɔ nɛ be: “Ðe nèle didim be, nàɖu fia ɖe mía nu, eye nàɖu mia dzia?” Nuŋlɔɖia gblɔ kpee be: “Tso ekema dzi wogalé fui ɖe edzi wu le efe drɔ̃ekuku kple efe nyawo ta.” Esi Yosef lĩ drɔ̃e evelia na fofoa kple nɔviawo la, wogado dziku wu tsã. Nuŋlɔɖia gblɔ be: “Fofoa ka mo nɛ, eye wògblɔ nɛ bena: Drɔ̃e ka enye si nèku? Alo ɖe mía kple dawò kple nɔviwòwo míava dze klo ade ta agu na wò mahã?” Ke hã Yakob yi edzi nɔ ŋugble dem le nyaa ŋu. Ðe wòanye be Yehowae de gbe siawo asi na ɖevia?—1 Mose 37:6, 8, 10, 11.
Menye Yosef ye nye Yehowa subɔla gbãtɔ si Yehowa de nyagblɔɖigbedeasi siwo ŋu amewo makpɔ dzidzɔ ɖo o la asi na be wòagblɔ, si ana woati eyome gɔ̃ hã o. Yesue nye nyagblɔɖila gãtɔ, eye egblɔ na eyomedzelawo be: “Ne woti yonyeme la, ekema woati miawo hã mia yome.” (Yohanes 15:20) Kristotɔwo katã, ɖeviwo kple tsitsiawo siaa, ate ŋu asrɔ̃ Yosef ɖekakpui la fe xɔse kple efe dzinɔamefo.
Esia megbe kpuie la, Yakob dɔ Yosef ɖekakpui la be wòayi aɖakpɔ nɔviawo ɖa, elabena nɔviaŋutsuawo le alẽwo dzi kpɔm le dziehe gome le tefe aɖe si gogo Sixem, afi si wofe nuwɔna na amewo lé fu wo ɖikaa le etefe medidi o la. Yakob anya nɔ viawo ŋu bum godoo, eya ta edɔ Yosef ɖa be wòayi aɖakpɔe ɖa be woli sesĩe hã. Ðe nàte ŋu akpɔ ale si Yosef ase le eɖokui me la le susu mea? Enya be ye nɔviwo lé fu ye fifia wu tsã! Ðe woalɔ̃ efe nya esi wòava dze le wo ŋkume azɔ abe wo fofo fe nyanuɖela enea? Ke hã Yosef ɖo to fofoa fe gbe hedze mɔ.—1 Mose 34:25-30; 37:12-14.
Mɔ didi aɖe ŋutɔe wònye—anɔ abe ŋkeke ene alo atɔ̃ fe mɔzɔzɔ ene. Sixem didi tso Xebron gbɔ le dziehe gome abe kilometa 80 ene. Gake esi Yosef ɖo Sixem la, esee be ye nɔviawo ɖo ta Dotan, si gbɔ didi abe kilometa 22 lɔfo ene le dziehe gome. Esi Yosef gogo Dotan mlɔeba la, ekpɔ nɔviaŋutsua le adzɔge ɖaa. Enumake wofe fulélea nu gasẽ ɖe edzi. Nuŋlɔɖia gblɔ be: “Wogblɔ na wo nɔewo bena: Mikpɔ drɔ̃ekula enye kem gbɔna ɖa! Mina míawui, eye míatsɔe afu gbe ɖe do aɖe me, eye míagblɔ bena, lã wɔadã aɖe vuvui, ekema míakpɔ nu si efe drɔ̃e la ava zu.” Gake Ruben fo nya ɖe nɔviawo nu ʋuu wolɔ̃ be yewoatsɔe afu gbe ɖe do aɖe me agbagbee, ewɔ esia kple susu be yeate ŋu ava ɖe ɖekakpuia le doa me emegbe.—1 Mose 37:19-22.
Yosef si mele ɖeke me nyam o la te ɖe wo ŋu hele mɔ kpɔm be woaxɔ ye nyuie. Gake nɔviaŋutsuawo dze edzi! Wohe efe awu tɔxɛa ɖa le eŋu kple ŋusẽ, eye wohe eya amea yi tsido aɖe si le fuflu la gbɔ hetutui de eme. Yosef ge ɖe doa me ʋli! Esi efe mo le kɔkɔm la, edze agbagba tso ɖe efe afɔwo dzi, gake mate ŋu ado le doa me le eɖokui si gbeɖe o. Esi wòfɔ mo dzi la, dziŋgɔlia ko wòkpɔ kotoe eye wòle nɔviawo fe nufofo sem le adzɔge ɖaa. Edo ɣli yɔ wo hele kuku ɖem na wo, gake womede nu eme nɛ o. Wosẽ dzi me yi ɖabɔbɔ nɔ anyi le adzɔge heɖu nu. Esime Ruben menɔ anyi o la, wogadi ake be yewoawu ɖekakpui la, gake Yuda foe ɖe wo nu be woadzrae na asitsala mɔzɔlawo boŋ. Dotan asitsamɔ si ɖo ta Egipte la medidi tso afi ma o, eye ɣeyiɣi kpui aɖe megbe la, Ismael-sihawo kple Midian-sitsalawo va yina. Kaka Ruben nagbɔ la, wofo asia hedzrae xoxo. Wodza wo nɔvia kluvii xɔ klosalo blave.*—1 Mose 37:23-28; 42:21.
Azɔ míate ŋu aɖo ŋku nyati sia fe gɔmedzenyawo dzi. Esi wokplɔ Yosef ɖo ta anyiehe gome yina Egipte la, edze fãa be ebu nu sia nu. Egbe o, elɔ̃ o, wokplɔe dzoe! Tso gbe ma gbe la, magase efe fometɔwo ŋuti nya aɖeke o fe geɖe—makpɔ ale si gbegbe wòte ɖe Ruben dzii esi wògbɔ va kpɔe be Yosef megali o; nenema kee manya naneke tso ale si gbegbe Yakob xa nui ŋu esime woflui wòxɔe se be Yosef, ye vi lɔlɔ̃a, ku la ŋu o; eye magase nya aɖeke tso tɔgbuia Isak si gakpɔtɔ nɔ agbe ɣemaɣi la ŋu o; azɔ hã magase Benyamin, nɔviaŋutsu malɔ̃nugbɔa, si wòsusu vevie la ŋuti nya aɖeke o. Gake ɖe nu sia nu bu na Yosef vavã?—1 Mose 37:29-35.
Nane gakpɔtɔ nɔ Yosef si si nɔviaŋutsuwo mate ŋu axɔ le esi gbeɖe o: eyae nye efe xɔse. Enya nu geɖe tso efe Mawu, Yehowa ŋu, eye naneke mate ŋu axɔ sidzedze ma le esi o—efe kaklã tso efe fometɔwo gbɔ loo, alo fu siwo wòakpe abe kluvi ene le mɔzɔzɔ didi ma me va se ɖe Egipte o, eye nenema kee ŋukpe si wònye be wodzrae kluvii na Egiptetɔ kesinɔtɔ si ŋkɔe nye Potifar gɔ̃ hã meɖe dzi le efo o. (1 Mose 37:36) Yosef fe xɔse kple tame si wòɖo kplikpaa be yeayi edzi anɔ yefe Mawua ŋu kplikplikpli la me nɔ sesẽm ɖe edzi esi wònɔ fu mawo kpem. Le nyati bubu siwo míava ta me la, míakpɔ ale si Yosef fe Mawu, Yehowa, va zã Yosef geɖe ŋutɔ le efe xɔse ta eye wòɖe vi geɖe na efe fometɔ siwo lé fui la gɔ̃ hã. Anyo ŋutɔ be míasrɔ̃ Yosef fe xɔse!
^ mm. 15 Numekula aɖewo gblɔ be Yosef nɔviawo susui be nu si yewo fofo na Yosef la ɖee fia be eɖoe be yeatsɔ ŋgɔgbevinyenyea ana ɖevi la. Wonyae be Yosef ye nye Yakob srɔ̃ malɔ̃nugbɔa fe vi ŋgɔgbea—eye nyɔnu mae eya ŋutɔ ɖo be yeaɖe gbã. Tsɔ kpe ɖe eŋu la, Ruben, si nye Yakob viŋutsu ŋgɔgbea la de asi fofoa fe kosi ŋu hedo vlo fofoa, eye alee wòdo vlo efe ŋgɔgbevinyenyea hã.—1 Mose 35:22; 49:3, 4.
^ mm. 25 Biblia ŋutinya la de pɛpɛpɛ le nu suewo gɔ̃ hã me. Agbalẽ siwo woŋlɔ ɣemaɣi lɔfo la ɖee fia be klosalo 20 ye wodzraa kluviwo le Egipte.
EXLẼLAWO BIA BE . . .
Tsɔe be vifofo aɖe kple viaŋutsuvi si xɔ fe adre wole dze ɖom. Vifofoa gblɔ be, “Gbe aɖe gbe ʋĩi ke la, Mawu wɔ anyigba kple nu sia nu si le edzi; ewɔ ɣe, ɣleti kple ɣletiviwo hã.” Ðevia bu nya sia ŋu sẽe, eyome wòbia be, “Papa, ame kae wɔ Mawu?”
Fofoa ɖo eŋu nɛ be, “Ame aɖeke mewɔ Mawu o. Eli tso gbe aɖe gbe ʋĩi ke.” Nya kpuie ma ɖo nya ŋu na ɖevia gbɔ. Gake esi wòle tsitsim la, egava nɔ ŋugble dem le nyabiase ma ke ŋu. Esesẽ nɛ be wòase egɔme be ame aɖe li si menye ame aɖekee wɔe o. Evɔ xexe gbahoo sia gɔ̃ hã, ɖe wowɔe. Ebia eɖokui be, ‘Afi kae Mawu dzɔ tso?’
Aleke Biblia ɖo nya sia ŋu? Ale si vifofo si ŋu míefo nu tsoe le kpɔɖeŋua me la ɖe emee la, nenema tɔgbie Biblia hã ɖo eŋui. Mose ŋlɔ bena: “Oo Yehowa, . . . hafi towo nava dzɔ, alo hafi nàwɔ xexea kple anyigbaa la, wòe nye Mawu tso mavɔ me yi mavɔ me.” (Psalmo 90:1, 2, NW) Nenema kee nyagblɔɖila Yesaya hã gblɔ be: “Mènyae, eye mèsee kpɔ be, Mawu mavɔ enye Yehowa, ame si wɔ anyigba fe mlɔeanuwo oa?” (Yesaya 40:28) Nenema kee Yuda fe agbalẽa hã gblɔ tso Mawu ŋu be enɔ anyi tso “ɣeyiɣi mavɔmavɔ siwo va yi” me.—Yuda 25.
Mawunyakpukpui mawo le mía fiam be Mawu nye “Fia mavɔmavɔtɔ,” abe ale si apostolo Paulo ɖɔe ene. (1 Timoteo 1:17) Esia fia be Mawu li tso tititi ke, eye aleke kee míeɖabu eŋui o, míate ŋu ase egɔme gbeɖe o. Eye anɔ anyi tegbetegbe. (Nyaɖeɖefia 1:8) Eya ta esi Ŋusẽkatãtɔ la li tso mavɔ me ke ta la, esia nye efe nɔnɔme ɖe dzesi aɖe.
Nu ka tae wòsesẽ be míase nya sia gɔme? Esi míafe agbenɔfe le kpui ta la, míate ŋu ase ale si Yehowa bua ɣeyiɣii la gɔme kura o. Esi wònye be Mawu li tegbee ta la, ŋkeke ɖeka le nɛ abe fe akpe ɖeka ene. (2 Petro 3:8) Le kpɔɖeŋu me: Ðe ʋetsuvi si nɔa agbe ŋkeke 50 pɛ ko la ate ŋu ase amegbetɔwo fe agbenɔfe si nye fe 70 alo 80 la gɔmea? Gbeɖe! Evɔ Biblia gblɔ be ne wotsɔ mí sɔ kple mía Wɔla Gã la, míele abe ʋetsuviwo ene. Míafe nuŋububu gɔ̃ hã le sue ŋutɔ le etɔ gbɔ. (Yesaya 40:22; 55:8, 9) Eya ta mewɔ nuku o be amegbetɔwo mate ŋu ase Yehowa fe nɔnɔme aɖewo gɔme bliboe gbeɖe o.
Togbɔ be esesẽ be amegbetɔwo nase egɔme be Mawu li tso mavɔ me yi mavɔ hã la, míate ŋu akpɔe be susu le eme. Ne ame aɖee wɔ Mawu la, ekema ame mae anye nuwo katã Wɔla. Ke hã Biblia gblɔ be, Yehowae nye ame si “wɔ nuwo katã.” (Nyaɖeɖefia 4:11) Gakpe ɖe eŋu la, míenyae be ɣeaɖeɣi va yi la, xexe gbahoo la menɔ anyi o. (1 Mose 1:1, 2) Aleke wòwɔ va dzɔ? Ele be Ame si wɔ xexe gbahooa la ŋutɔ nanɔ anyi gbã. Eli xoxoxo do ŋgɔ na nuwɔwɔ siwo si nunya le, abe efe Tenuvi la kple mawudɔlawo ene. (Hiob 38:4, 7; Kolosetɔwo 1:15) Ekema eme kɔ fãa be eya ɖeɖe koe nɔ anyi gbã. Eya ta menye ame aɖekee wɔe o; ame aɖeke menɔ anyi do ŋgɔ nɛ si woagblɔ be eyae wɔe o.
Míawo ŋutɔ kple xexe bliboa fe anyinɔnɔ ɖoa kpe edzi be Mawu mavɔmavɔtɔ aɖe li. Ele be Ame si wɔ nu siwo katã le míafe xexe gbahooa me eye wòna wozɔna ɖe se kple ɖoɖo siwo wòɖo anyi nu la nanɔ anyi tegbee. Eya ɖeka koe ate ŋu ana agbegbɔgbɔ nu gbagbe bubuwo katã.—Hiob 33:4.
Ne èse nu siwo le dzɔdzɔm le xexea me la, ɖewohĩ àde dzesii be amewo wɔa nu tovowo le mawusubɔsubɔ fe ŋkɔ me. Menye subɔsubɔhawo katãe dzea Mawu ŋu o. (Mateo 7:15) Le nyatefe me la, wokplɔ amefomea me tɔ akpa gãtɔ trae.—Xlẽ 1 Yohanes 5:19.
Ke hã Mawu dea dzesi anukwaretɔ siwo lɔ̃ nyui kple nyatefe. (Yohanes 4:23) Mawu le ame siawo kpem be woava srɔ̃ nyatefe si le yefe Nya, Biblia la me.—Xlẽ 1 Timoteo 2:3-5.
Yehowa Mawu le nyatefea fiam subɔsubɔha vovovo me tɔwo; ele nu fiam wo hã be woalɔ̃ wo nɔewo, eye wòto esia dzi le wo nu fom fu ɖekae. (Mixa 4:2, 3) Eya ta àte ŋu ade dzesi subɔsubɔha vavã me tɔwo bɔbɔe, elabena wotsɔa ɖe le eme na wo nɔewo.—Xlẽ Yohanes 13:35.
Yehowa Mawu na ame fomevi vovovowo le ɖeka wɔm le tadedeagu vavãtɔ me.—Psalmo 133:1
Subɔsubɔha vavã me tɔwo xɔ Biblia dzi se, eye wonɔa agbe ɖe efe nufiafiawo nu. (2 Timoteo 3:16) Wodea bubu Mawu fe ŋkɔa hã ŋu. (Psalm 83:19) Woɖea gbefã Mawu Fiaɖufea be eya koe ate ŋu akpɔ amegbetɔwo fe kuxiwo gbɔ. (Daniel 2:44) Wowɔa nyui na wo haviwo abe ale si Yesu wɔe ene, eye wotoa esia wɔwɔ me nana wofe ‘kekelia klẽna.’ (Mateo 5:16) Eya ta woate ŋu ade dzesi Kristotɔ vavãwo bɔbɔe, elabena woyia wofe afelikawo fe afewo me be yewoagblɔ Mawu Fiaɖufe ŋuti nya nyuia na wo.—Xlẽ Mateo 24:14; Dɔwɔwɔwo 5:42; 20:20.
1 2 3 4 5 6 7 8 9 10 11 12 13 14 15 16
^ ***bh axa 47-56 Tafe La—Mawu fe Nunana Gãtɔ Kekeake***
Ta Atɔ̃lia
Tafe La—Mawu fe Nunana Gãtɔ Kekeake
Nukae nye tafe la?
Aleke woxe tafeae?
Viɖe kae wòate ŋu ahe vɛ na wò?
Aleke nàwɔ aɖee afia be yekpɔ ŋudzedze ɖe eŋu?
NUKAE nye nunana vevitɔ kekeake si nèxɔ kpɔ? Mehiã be woagblẽ ga geɖe ɖe nunana aɖe ŋu hafi wòanye nunana vevi o. Ne míagblɔe la, menye ga home si wotsɔ fle nunana aɖe koŋue fiaa efe vevienyenye ŋutɔŋutɔ kokoko o. Ke boŋ nenye be nunanaa he dzidzɔ vɛ na wò alo kpɔ agbemenuhiahiã vevi aɖe gbɔ na wò la, ke enye nusi ŋu nàde asixɔxɔ gã aɖee.
2 Le nunana geɖe siwo nàdi be yeaxɔ dome la, ɖeka aɖe li si fe asixɔxɔ fo bubu ɖesiaɖe ta. Mawu gbɔe nunana ma tso na amefomea. Yehowa tsɔ nu geɖe na mí, gake efe nunana gãtɔ kekeake enye Via, Yesu Kristo, fe tafevɔsa la. (Mateo 20:28) Míava kpɔe le ta sia me be tafe lae nye nunana si ŋu asixɔxɔ gãtɔ kekeake le si nàte ŋu axɔ, elabena ate ŋu ahe dzidzɔ manyagblɔ vɛ na wò eye wòana nàkpɔ wò hiahiã vevitɔwo gbɔ. Nyatefee, tafeae nye Yehowa fe lɔlɔ̃ gãtɔ kekeake si wòɖe fia wò.
NUKAE NYE TAFE LA?
3 Míagblɔe kpuie ko be tafeae nye ɖoɖo si Yehowa wɔ be yeaɖe mí alo yeaxɔ amegbetɔfomea tso nuvɔ̃ kple ku me. (Efesotɔwo 1:7) Be míase Biblia fe nufiafia sia gɔme la, ehiã be míatrɔ susu ɖe nusi dzɔ le Eden-bɔa me ŋu. Ne míese nusi gbegbe Adam bu esi wòwɔ nuvɔ̃ gɔme ko hafi míate ŋu ase nusita tafeae nye nunana gãtɔ kekeake ɖo la gɔme.
4 Esi Yehowa wɔ Adam la, nu xɔasi ŋutɔ aɖee wòtsɔ nɛ—si nye amegbetɔ fe agbe deblibo. Bu alesi ema nɔ na Adam ŋu kpɔ. Esi wowɔe wòde blibo le ŋutilã kple susu me ta la, madze dɔ, atsi aku amegã, alo aku akpɔ gbeɖe o. Enye ame deblibo si le fomedodo tɔxɛ aɖe me kple Yehowa. Biblia gblɔ be Adam nye ‘Mawu fe vi.’ (Luka 3:38) Eyata fomedodo kplikplikpli aɖee le Adam kple Yehowa Mawu dome, abe fomedodo si nɔa vi kple fofoa si lɔ̃nɛ vevie dome ene. Yehowa foa nu kple via Adam le anyigba dzi, eye wòde dɔ siwo me dzidzeme le la asi nɛ be wòawɔ, hena wònya nusi wòdi tso esi.—Mose I, 1:28-30; 2:16, 17.
5 “Mawu fe nɔnɔme” nue wòwɔ Adam ɖo. (Mose I, 1:27) Ema mefia be Adam fe dzedzeme ɖi Mawu tɔ o. Míesrɔ̃e le agbalẽ sia fe Ta Gbãtɔ me be Yehowa nye gbɔgbɔ eye womate ŋu akpɔe kple ŋku o. (Yohanes 4:24) Eyata ŋutilã si me ʋu le abe mía tɔ ene mele Yehowa si o. Mawu fe nɔnɔme si nu wòwɔ Adam ɖo la fia be Mawu wɔe hetsɔ efe nɔnɔme siwo dometɔ aɖewoe nye lɔlɔ̃, nunya, dzɔdzɔenyenye, kple ŋusẽ nɛ. Adam ɖi Fofoa le mɔ vevi bubu aɖe hã nu, si nye be tiatiawɔblɔɖe nɔ esi. Eyata Adam menɔ abe mɔ̃ aɖe si wowɔ be wòawɔ nusi fe ɖoɖo wowɔ de eme la dzaa ko ene o. Ke boŋ ate ŋu awɔ eya ŋutɔ fe nyametsotsowo, atiae be yeawɔ nyui alo vɔ̃. Ne ɖe wòtiae be yeaɖo to Mawu la, anye ne enɔ agbe tegbee le Paradiso me le anyigba dzi hafi.
6 Eyata edze fã be nu xɔasi ŋutɔ aɖee Adam bu esi wògbe toɖoɖo Mawu eye wotso kufia nɛ. Nuvɔ̃ si wòwɔ la na wòbu agbe deblibo si wonae kple efe viɖe bubuawo katã. (Mose I, 3:17-19) Nublanuitɔe la, menye Adam ɖeka koe agbe xɔasi sia bu na o ke ebui na vi siwo katã wòava dzi la hã. Mawu fe Nya la gblɔ be: “To ame ɖeka [si nye Adam] dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la.” (Romatɔwo 5:12) Ẽ, mí katã míenyi nuvɔ̃ dome tso Adam gbɔ. Esia tae Biblia gblɔ be ‘edzra’ eɖokui kple efe dzidzimeviwo katã na nuvɔ̃ kple ku fe kluvinyenye. (Romatɔwo 7:14) Mɔkpɔkpɔ aɖeke meganɔ anyi na Adam kple Xawa o elabena ɖe woɖoe koŋ tiae be yewoagbe toɖoɖo Mawu. Ke mí amesiwo katã nye viawo ya ɖe?
7 Yehowa to tafea dzi va xɔ na amefomea. Nukae nye tafe? Gɔmesese eve koŋue le nya tafe ŋu. Gbã, tafe enye fe si woxe be woaɖe asi le ame alo nane ŋu alo be woagbugbɔe afle. Woate ŋu atsɔe asɔ kple fe si woxe be woaɖe asi le amesi wolé le aʋawɔwɔ me ŋu. Evelia, tafe enye nusi wona tsɔ xe fe ɖe nane ta alo tsɔ tsyɔ nane dzi. Esɔ kple nugblẽfe si woxe na ame aɖe ɖe afɔku aɖe ta. Le kpɔɖeŋu me, ne ame aɖe na afɔku aɖe dzɔ la, woate ŋu abia tso esi be wòaxe fe si sɔ pɛpɛpɛ kple nusi wòbu alo nusi dome wògblẽ la.
8 Aleke wòanya wɔe be woaɖo nu gã si dome Adam gblẽ na mí katã la tefe ahaɖe mí tso nuvɔ̃ kple ku fe kluvinyenye me? Na míadzro tafe si fe ɖoɖo Yehowa wɔ kple vi si wòate ŋu aɖe na wò la me akpɔ.
ALESI YEHOWA XE TAFEAE
9 Esi wònye amegbetɔ fe agbe debliboe bu ta la, ame madeblibo aɖeke mate ŋu agbugbɔ ema afle alo axe fe ɖe eta akpɔ gbeɖe o. (Psalmo 49:8, 9) Nusi hiãe nye tafe si fe asixɔxɔ sɔ pɛpɛpɛ kple nusi bu la. Esia wɔ ɖeka kple dzɔdzɔenyenye deblibo fe gɔmeɖose si le Mawu fe Nya la me, si gblɔ be: “Agbe ɖe agbe tefe.” (Mose V, 19:21) Ekema nukae ate ŋu axe fe ɖe ame deblibo fe agbe si Adam bu la fe asixɔxɔ nu? Ehiã be woazã ame deblibo bubu aɖe fe agbe wòanye ‘fexexeɖeta si sɔ ɖe enu.’—Timoteo I, 2:6.
10 Aleke Yehowa wɔ tafe fe ɖoɖoae? Edɔ efe gbɔgbɔmevi debliboawo dometɔ ɖeka ɖo ɖe anyigba dzi. Gake menye gbɔgbɔmeviawo dometɔ ɖesiaɖe ko si dzi Yehowa fe asi dze ye wòdɔ o. Esi gbɔ melɔ̃a nu le kura o, si nye efe Tenuvi la, ye wòdɔ. (Yohanes I, 4:9, 10) Vi sia lɔ̃ faa gblẽ efe nɔfe ɖi le dzifo va afisia. (Filipitɔwo 2:7) Abe alesi míesrɔ̃e le agbalẽ sia fe ta si do ŋgɔ me ene la, nukunue wònye Yehowa wɔ esi wòtrɔ Vi sia fe agbe va de Maria fe vidzidɔ me. To Mawu fe gbɔgbɔ kɔkɔea fe kpekpeɖeŋu me la, wodzi Yesu wònye ame deblibo si menyi nuvɔ̃ dome o.—Luka 1:35.
11 Aleke wòanya wɔ be ame ɖeka nate ŋu axe tafe ɖe ame miliɔn geɖeawo ta? Enyo, aleke wòdzɔe be ame miliɔn geɖeawo katã va zu nuvɔ̃mewo? Ðo ŋku edzi be Adam bu nu xɔasi si nye agbe deblibo esi wòwɔ nuvɔ̃. Eyata mate ŋu ana viawo nanyi blibodede fe dome o. Nuvɔ̃ kple ku boŋue wògblẽ ɖi na wo. Yesu, amesi Biblia yɔ be “Adam mamlɛtɔ,” nye ame deblibo si mewɔ nuvɔ̃ aɖeke kpɔ o. (Korintotɔwo I, 15:45) Le mɔ aɖe nu la, Yesu va xɔ ɖe Adam tefe bene wòate ŋu aɖe mí. Yesu xe fe ɖe Adam fe nuvɔ̃ ta esi wòtsɔ eɖokui sa vɔe, alo tsɔ efe agbe deblibo na eye wòɖo to Mawu bliboe. Yesu to esia wɔwɔ me na mɔkpɔkpɔ va su Adam fe dzidzimeviwo si.—Romatɔwo 5:19; Korintotɔwo I, 15:21, 22.
12 Biblia fo nu tso fu siwo Yesu kpe vaseɖe ku me ŋu tsitotsito. Wofoe vevie kple atam, woklãe ɖe ati ŋu ŋutasesẽtɔe, eye wòto vevesese heliheli me ku le fuwɔameti ŋu. (Yohanes 19:1, 16-18, 30; Megbenyawo, axa 204-6) Nukatae wòle be Yesu nakpe fu nenema gbegbe? Le agbalẽ sia fe ta aɖe si le ŋgɔ me la, míava kpɔe be Satana tɔ gbe Yehowa be esubɔla siwo nye amegbetɔwo dometɔ aɖeke mate ŋu ayi edzi alé nutefewɔwɔ me ɖe asi le nɔnɔme sesẽwo me o. Yesu na wokpɔ ŋuɖoɖo nyuitɔ kekeake na Satana fe gbetɔamea esi wòdo dzi nutefewɔwɔtɔe togbɔ be eto fukpekpe geɖe me hã. Yesu ɖo kpe edzi be ame deblibo si si tiatiawɔblɔɖe le la ate ŋu alé nutefewɔwɔ me ɖe asi na Mawu bliboe eɖanye nuka kee Abosam atu kplii o. Aleke gbegbe dzi anya dzɔ Yehowae nye si be ye Vi lɔlɔ̃a wɔ nutefe na ye!—Lododowo 27:11.
13 Aleke woxe tafe lae? Le Yudatɔwo fe ɣleti si nye Nisan fe ŋkeke 14 lia dzi le fe 33 M.Ŋ. me la, Mawu ɖe mɔ wowu Via si nye ame deblibo si ŋu nuvɔ̃ mele o. Yesu to esia me tsɔ efe agbe deblibo sa vɔe “zi ɖeka ɖe ɣeyiɣiawo katã nu.” (Hebritɔwo 10:10) Le Yesu fe ku fe ŋkeke etɔ̃agbe la, Yehowa fɔe ɖe tsitre wòzu gbɔgbɔmeme. Eyome Yesu tsɔ amegbetɔ fe agbe deblibo si wòtsɔ sa vɔe hetsɔ xe tafee ɖe Adam fe dzidzimeviwo ta la fe asixɔxɔ yi na Mawu le dzifo. (Hebritɔwo 9:24) Yehowa xɔ Yesu fe vɔsa la fe asixɔxɔ wònye fexexeɖeta si hiã bene woatsɔ aɖe amefomea tso nuvɔ̃ kple ku fe kluvinyenye me.—Romatɔwo 3:23, 24.
VIÐE SI TAFEA ATE ŊU AHE VƐ NA WÒ
14 Togbɔ be míenye nuvɔ̃mewo hã la, tafea ʋu mɔ na mí be míate ŋu axɔ yayra gbagowo. Na míadzro viɖe siwo Mawu fe nunana gãtɔ kekeake sia ana míakpɔ fifia kple le etsɔme la dometɔ aɖewo me.
15 Míate ŋu akpɔ nuvɔ̃tsɔtsɔke. Blibomademade si fe dome míenyi na wòva hiãna be míaʋli vevie ŋutɔ hafi awɔ nu nyui. Mí katã míedaa vo le nufofo alo nuwɔna me. Gake to Yesu fe tafevɔsaa dzi la, ‘woate ŋu atsɔ míafe nuvɔ̃wo ake mí.’ (Kolosetɔwo 1:13, 14) Gake hafi míakpɔ tsɔtsɔke la, ehiã be míatrɔ dzime anukwaretɔe. Ehiã hã be míabɔbɔ mía ɖokui aɖe kuku na Yehowa be wòato Via fe tafevɔsa si dzi míexɔ se la dzi atsɔ míafe nuvɔ̃wo ake mí.—Yohanes I, 1:8, 9.
16 Mawu abu mí be dzitsinya nyui le mía si. Dzitsinya fe fɔbuame ate ŋu ana wòanɔ bɔbɔe be mɔkpɔkpɔ nabu ɖe mí eye míasee le mía ɖokui me be viɖe aɖeke mele mía ŋu o. Gake to nuvɔ̃tsɔtsɔke si fe ɖoɖo Yehowa wɔ to tafea dzi me la, eʋu mɔ na mí lɔlɔ̃tɔe be míatsɔ dzitsinya nyui asubɔ ye togbɔ be míede blibo o hã. (Hebritɔwo 9:13, 14) Esia na wòva le bɔbɔe na mí be míafo nu na Yehowa faa. Eyata míate ŋu ado gbe ɖa nɛ dziɖeɖitɔe. (Hebritɔwo 4:14-16) Dzitsinya nyui si míana wòanɔ mía si la ana míakpɔ tomefafa, ana bubu nanɔ mía ŋu, eye wòana míakpɔ dzidzɔ.
17 Agbe mavɔ nɔnɔ le paradisonyigba dzi fe mɔkpɔkpɔ le mía si. Romatɔwo 6:23 gblɔ be: “Nuvɔ̃ la fe fetue nye ku.” Kpukpui ma ke gblɔ yi edzi be: “Ke Mawu fe amenuvevenunana la enye agbe mavɔ le Kristo Yesu, mía Afetɔ me.” Míedzro yayra siwo míakpɔ le anyigba dzi Paradiso si gbɔna me la me le agbalẽ sia fe Ta 3 lia me. (Nyaɖeɖefia 21:3, 4) Yayra gbogbo mawo siwo le ŋgɔ na mí, tsɔ kpe ɖe agbe mavɔ nɔnɔ le lãmesẽ deblibo me ŋu, la katã ava eme elabena Yesu ku ɖe mía ta. Gake hafi yayra mawo nasu mía si la, ehiã be míaɖee afia be míekpɔ ŋudzedze ɖe tafe fe nunanaa ŋu.
ALEKE NÀWƆ AÐE WÒ ŊUDZEDZEKPƆKPƆ AFIAE?
18 Nukatae wòle be míada akpe geɖe na Yehowa ɖe tafea ta? Míenya be ne ame aɖe tsɔ efe ɣeyiɣi, ŋusẽ, alo ga geɖe sa vɔe tsɔ na nunana aɖe mí la, edzea mía ŋu vevie. Eléa dzi na mí ŋutɔ ne míekpɔe be lɔlɔ̃ vavã si le amea si na mí ye ʋãe wòtsɔ nunanaa na mí. Tafeae nye nunana si ŋu asixɔxɔ gãtɔ kekeake le, elabena nu gãtɔ kekeakee Mawu tsɔ sa vɔe hafi nunana ma te ŋu su mía si. Yohanes 3:16 gblɔ be: “Ale gbegbe Mawu lɔ̃a xexeame bena, wòtsɔ ye ŋutɔ fe Tenuvi hena.” Tafeae nye alesi gbegbe Yehowa lɔ̃ míi la fe kpeɖodzi gãtɔ kekeake. Egaɖo kpe alesi gbegbe Yesu hã lɔ̃ míi dzi na mí, elabena elɔ̃ faa tsɔ efe agbe na ɖe mía ta. (Yohanes 15:13) Eyata ele be tafe fe nunanaa nana míaka ɖe edzi bliboe be Yehowa kple Via siaa lɔ̃ mía dometɔ ɖesiaɖe vevie.—Galatiatɔwo 2:20.
19 Ke aleke nàwɔ aɖee afia be èkpɔa ŋudzedze ɖe Mawu fe nunana si nye tafea ŋu? Gbã la, ele be nàsrɔ̃ nu geɖe wu tso Yehowa, amesi nye Nunala Gãtɔ ŋu. (Yohanes 17:3) Biblia-nusɔsrɔ̃ si nàwɔ to agbalẽ sia dzi la ana nàsrɔ̃ nu geɖe tso eyama ŋu. Ne wò sidzedze Yehowa le dzidzim ɖe edzi la, ekema lɔlɔ̃ si le asiwò na eyama hã ade to ɖe edzi wu. Azɔ lɔlɔ̃ ma aʋã wò nàdi be yeawɔ nusi dzea eŋu.—Yohanes I, 5:3.
20 Ðe Yesu fe tafevɔsaa dzixɔxɔse fia. Wogblɔ le Yesu ŋu be: “Amesi xɔa Via dzi sena la, agbe mavɔ le esi.” (Yohanes 3:36) Aleke míawɔ aɖee afia be míexɔ Yesu dzi se? Menye egbɔgblɔ kple nu be míexɔ edzi se koe nye nyaa o. Yakobo 2:26 gblɔ be: “Xɔse dɔwɔwɔ manɔŋui . . . nye nu kuku.” Nyatefee, “dɔwɔwɔ,” si nye míafe nuwɔnawo, dzie míato aɖo kpe edzi vavã be xɔse le mía si. Mɔ siwo dzi míato aɖee afia be míexɔ Yesu dzi se dometɔ ɖekae nye be míawɔ nusianu si míate ŋui asrɔ̃ eyama, menye le nufofo me ko o ke le míafe nuwɔnawo hã me.—Yohanes 13:15.
21 De Afetɔ fe Fiẽnuɖuɖu fe azã si woɖuna fe sia fe la. Le Nisan 14, fe 33 M.Ŋ. fe fiẽ me la, Yesu ɖo azã tɔxɛ aɖe anyi si Biblia yɔ be ‘Afetɔ fe Fiẽnuɖuɖu la.’ (Korintotɔwo I, 11:20; Mateo 26:26-28) Wogayɔa azã sia be Kristo fe ku fe Ŋkuɖodzizã. Yesu ɖo azã sia anyi be wòakpe ɖe efe apostolowo kple Kristotɔ vavã siwo katã ava ɖe wo yome ŋu be woaɖo ŋku edzi be to yefe ku abe ame deblibo ene dzi la, yetsɔ yefe luʋɔ, alo agbe, na tafee ɖe wo ta. Yesu de se ku ɖe azã sia ŋu be: “Minɔ esia wɔwɔ dzi hena ŋkuɖoɖo dzinye.” (Luka 22:19, NW) Ŋkuɖodzizã la ɖuɖu ɖoa ŋku lɔlɔ̃ gã si Yehowa kple Yesu ɖe fia le tafea tsɔtsɔna me dzi na mí. Míate ŋu aɖee afia be míekpɔa ŋudzedze ɖe tafea ŋu ne míedea Yesu fe ku fe Ŋkuɖodzia fe sia fe.
22 Nyatefee wònye be tafe si Yehowa tsɔ na mí la nye nunana si xɔ asi ale gbegbe. (Korintotɔwo II, 9:14, 15) Nunana vevi sia ate ŋu aɖe vi na amesiwo ku la kura gɔ̃ hã. Ta 6 lia kple 7 lia aɖe alesi wòaɖe vi na woe me.
[Etenuŋɔŋlɔ]
Ne èdi nyatakaka geɖe ku ɖe gɔmesese si le Afetɔ fe Fiẽnuɖuɖua ŋu la, ke kpɔ Megbenyawo, le axa 206-8.
NUSI BIBLIA FIA
▪ Tafeae nye ɖoɖo si Yehowa wɔ be yeatsɔ aɖe amegbetɔfomea tso nuvɔ̃ kple ku me.—Efesotɔwo 1:7.
▪ Yehowa xe tafea esi wòdɔ efe Tenuvi ɖo ɖe anyigba dzi be wòava ku ɖe mía ta.—Yohanes I, 4:9, 10.
▪ To tafea dzi la, nuvɔ̃tsɔtsɔke, dzitsinya nyui, kple agbe mavɔ nɔnɔ fe mɔkpɔkpɔ va sua mía si.—Yohanes I, 1:8, 9.
▪ Míeɖenɛ fiana be míekpɔ ŋudzedze ɖe tafea ŋu ne míeyi edzi srɔ̃ nu geɖe tso Yehowa ŋu, ne míeɖee fia be míexɔ Yesu dzi se, eye ne míedea Afetɔ fe Fiẽnuɖuɖu fe azã la ɖufe fe sia fe.—Yohanes 3:16.
[Biabiawo]
1, 2. (a) Nukae ana nàbu nunana aɖe be asixɔxɔ gã le eŋu? (b) Nukata míate ŋu agblɔ be tafeae nye nunana si ŋu asixɔxɔ gãtɔ kekeake le si nàte ŋu axɔ?
3. Nukae nye tafe la, eye nuka gɔmee wòle be míase hafi ate ŋu ase nusita wònye nunana gãtɔ kekeake ɖo la gɔme?
4. Nukae agbe deblibo si Adam nɔ la fia?
5. Nukae Biblia fia esi wògblɔ be “Mawu fe nɔnɔme” nue wòwɔ Adam ɖo?
6. Nukae Adam bu esi wògbe toɖoɖo Mawu, eye aleke wògblẽ nu le efe dzidzimeviwo ŋui?
7, 8. Gɔmesese eve kawo koŋue le nya tafe ŋu?
9. Tafe ka tɔgbee hiã?
10. Aleke Yehowa wɔ tafe fe ɖoɖoae?
11. Aleke ame ɖeka ate ŋu axe tafe ɖe ame miliɔn geɖewo tae?
12. Nuka dzie fukpekpe siwo me Yesu to la ɖo kpee?
13. Aleke woxe tafe lae?
14, 15. Nukae wòle be míawɔ be ‘woatsɔ míafe nuvɔ̃wo ake mí’?
16. Nukae naa míete ŋu tsɔa dzitsinya nyui subɔa Mawui, eye vi kae dzitsinya nyui fe amesinɔnɔ ɖena?
17. Yayra kawo fe mɔnue ʋu ɖi na mí esi Yesu va ku ɖe mía ta?
18. Nukata wòle be míada akpe na Yehowa ɖe tafe fe nunanaa ta?
19, 20. Mɔ kawo dzie nàto aɖee afia be yekpɔ ŋudzedze ɖe Mawu fe nunana si nye tafea ŋu?
21, 22. (a) Nukata wòle be míade Afetɔ fe Fiẽnuɖuɖu fe azã la ɖufe fe sia fe? (b) Nuka mee woaɖe le Ta 6 lia kple 7 lia me?
[Nɔnɔmetata si le axa 52]
Yehowa tsɔ efe Tenuvi la na tsɔ xe tafee ɖe mía ta
[Nɔnɔmetata si le axa 54]
Mɔ siwo dzi nàto aɖee afia be yekpɔ ŋudzedze ɖe tafe fe nunanaa ŋu dometɔ ɖekae nye nu geɖe sɔsrɔ̃ tso Yehowa ŋu
^ (Dɔw. 8:26-39) Ke hã, Yehowa fe dɔla fo nu na Filipo gblɔ be: “Tso, eye nàyi anyiehe gome le mɔ, si tso Yerusalem yi Gaza, la dzi.” (Mɔ sia to gbedadafo.) 27 Ale wòtso heyi, eye kpɔ ɖa! Etiopiatɔwo fe amegã aɖe, si nye ŋutsu aɖe le Etiopia fianyɔnu Kandake fe ŋusẽ te, eye wònye efe nu xɔasiwo katã dzi kpɔla, lae nye si. Eyi Yerusalem va de ta agu, 28 ke etrɔ gbɔna, eye wòbɔbɔ nɔ efe tasiaɖam me henɔ nyagblɔɖila Yesaya xlẽm wònɔ ɖiɖim. 29 Eya ta gbɔgbɔ la gblɔ na Filipo be: “Te ɖe tasiaɖam sia ŋu, eye nànɔ eŋu.” 30 Filipo fu du yi egbɔ, eye wòsee ŋutsua nɔ Yesaya nyagblɔɖila la xlẽm wònɔ ɖiɖim, eye wòbiae be: “Èle nu si xlẽm nèle la gɔme sem ŋutɔŋutɔa?” 31 Egblɔ be: “Aleke mawɔ ase egɔme, ne ame aɖeke mefiam o?” Eye wòɖe kuku na Filipo vevie be wòaɖo tasiaɖam la anɔ anyi ɖe ye gbɔ. 32 Ke Ŋɔŋlɔa fe akpa si xlẽm wònɔ wònɔ ɖiɖim lae nye esi: “Wokplɔe abe alẽ ene yina lãwufe, eye abe alẽvi, si zia kpi le ame si le fu kom nɛ la ŋkume ene la, meke nu o. 33 Esime wobɔbɔe ɖe anyi la, womedrɔ̃ ʋɔnu dzɔdzɔe nɛ o. Ame kae agblɔ efe dzidzime ŋu nya afia tsitotsito? Elabena woɖe efe agbe ɖa le anyigba dzi.” 34 Amegã la bia Filipo be: “Meɖe kuku na wò: Ame ka ŋu nya gblɔmee nyagblɔɖila la le? Ye ŋutɔ ɖokuie loo alo ame bubu aɖea?” 35 Filipo ke nu, eye wòdze egɔme tso Ŋɔŋlɔ sia dzi gblɔ Yesu ŋu nya nyui la nɛ. 36 Ke esi wonɔ mɔa dzi yina la, wova ɖo tsi aɖe gbɔ, eye amegã la gblɔ be: “Kpɔ ɖa! Tsie nye si; nu kae xe mɔ na nye nyɔnyrɔxɔxɔ?” 37 —— 38 Ale wòna wotɔ tasiaɖam la, eye woa kple evea woɖi yi tsi la me, Filipo kple amegã la siaa; eye wònyrɔe. 39 Esi wofɔ tso tsia te vɔ la, Yehowa fe gbɔgbɔ kplɔ Filipo dzoe enumake, eye amegã la megakpɔe o, elabena eyi efe mɔ la zɔzɔ dzi kple dzidzɔ.
^ (Dɔw. 10:1-48) Ke le Kaisarea la, ŋutsu aɖe nɔ anyi, si ŋkɔe nye Kornelio, ame si nye asrafoha si woyɔna be Italia srafoha la fe aʋafia, 2 edoa vevie mawusubɔsubɔ, eye wòvɔ̃a Mawu kple efe afe blibo la, eye wònaa nu geɖewo ame dahewo, eye wònɔa kokofofo dzi na Mawu ɣesiaɣi. 3 Le ŋkekea fe gafofo asiekelia lɔfo me la, ekpɔ mawudɔla aɖe gaglãa le ŋutega me wòva egbɔ gblɔ nɛ be: “Kornelio!” 4 Ŋutsu la kpɔe gãa, eye esi vɔvɔ̃ ɖoe la, egblɔ be: “Nu kae, Afetɔ?” Egblɔ nɛ be: “Wò gbedodoɖawo kple wò nunana ame dahewo ɖo Mawu gbɔ abe ŋkuɖodzinu ene. 5 Eya ta dɔ ŋutsuwo ɖo ɖe Yopa ne woayɔ Simon, si wogayɔna be Petro la avae. 6 Ŋutsu sia dze Simon aɖe, si nye lãgbalẽwɔla, si fe afe le fua nu, la gbɔ.” 7 Esi mawudɔla si fo nu kplii la dzo teti ko la, eyɔ efe afemesubɔvi eve kpe ɖe asrafo siwo dzɔa eŋu ɣesiaɣi la dometɔ ɖeka si doa vevie mawusubɔsubɔ la ŋu, 8 eye wòka nya sia nya ta na wo hedɔ wo ɖo ɖe Yopa. 9 Esime wonɔ wofe mɔzɔzɔa dzi, eye wogogo dua le ŋkeke si kplɔe ɖo dzi la, Petro yi xɔ ta le gafofo adelia lɔfo me, be yeado gbe ɖa. 10 Gake dɔ nɔ ewum vevie, eye wòdi be yeaɖu nu. Esime wonɔ eɖam la, ekpɔ ŋutega aɖe, 11 eye wòkpɔ dzifo nu ʋu, eye wonɔ agba fomevi aɖe ɖiɖim ɖe anyi abe aklala gã aɖe si fe to eneawo wolé nɔ ɖiɖim ɖe anyigba ene; 12 eye lãfɔne fomeviwo katã kple nu siwo tana le anyigba dzi kpakple dzifoxewo nɔ eme. 13 Eye gbe aɖe va nɛ be: “Petro, tso, wu wo nàɖu!” 14 Gake Petro gblɔ be: “Gbeɖe, Afetɔ, elabena nyemeɖu nu makɔmakɔ kple nu foɖi aɖeke kpɔ o.” 15 Eye gbea gagblɔ nɛ zi evelia be: “Wò la, dzudzɔ nu siwo ŋuti Mawu kɔ la yɔyɔ be nu makɔmakɔ.” 16 Nu sia dzɔ zi etɔ̃lia, eye enumake wokɔ agba la dzoe yi dzifo. 17 Ke esi Petro tɔtɔ le eɖokui me le nu si ŋutega si wòkpɔ la ate ŋu afia ŋu la, kpɔ ɖa! Ŋutsu siwo Kornelio dɔ la bia Simon fe afe ta se, eye wova tɔ ɖe agboa nu. 18 Eye wokɔ gbe dzi yɔ hebia be ɖe Simon si wogayɔna be Petro la dze afi ma hã. 19 Esi Petro nɔ tame bum tso ŋutega la ŋu la, gbɔgbɔ la gblɔ be: “Kpɔ ɖa! Ŋutsu etɔ̃ le diwòm. 20 Wò ya tso, ɖi, eye nàyi kpli wo, mègake ɖi kura o, elabena nyee dɔ wo.” 21 Ale Petro ɖi yi ŋutsuawo gbɔ gblɔ be: “Kpɔ ɖa! Nyee nye ame si dim miele. Nu ka tae mieva ɖo?” 22 Wogblɔ be: “Mawudɔla kɔkɔe aɖe na Mawu fe mɔfiame aʋafia Kornelio, ame si nye ame dzɔdzɔe kple mawuvɔ̃la, eye Yuda dukɔ blibo la foa nu nyui tso eŋu la be, wòadɔ ame ɖe gbɔwò be nàva yefe afe me, ne wòase nya siwo nàgblɔ.” 23 Eya ta ena woge ɖe eme, eye wòwɔ amedzro na wo. Le ŋkeke si kplɔe ɖo dzi la, etso heyi kpli wo, eye nɔvi siwo le Yopa la dometɔ aɖewo yi kplii. 24 Le ŋkeke si gakplɔe ɖo dzi la, ege ɖe Kaisarea. Kornelio ya nɔ mɔ kpɔm na wo, eye wòyɔ efe fometɔwo kple xɔlɔ̃ veviwo fo fu. 25 Esi Petro ge ɖe eme la, Kornelio va kpee, eye wòdze klo ɖe efe afɔ nu hebɔbɔ nɛ. 26 Gake Petro fɔe ɖe dzi gblɔ be: “Tso; nye ŋutɔ hã amee menye.” 27 Eye esi wònɔ dze ɖom kplii la, ege ɖe eme, eye wòkpɔ ame gbogbo aɖewo fo fu ɖi, 28 eye wògblɔ na wo be: “Mia ŋutɔwo mienyae nyuie, ale si mele se nu be Yudatɔ nawɔ ɖeka kple dukɔ bubu me tɔ alo ate ɖe eŋu o; ke hã, Mawu ɖee fiam be mele be mayɔ ame aɖeke be ame makɔmakɔ alo ame foɖi o. 29 Esia tae esi wodɔ ame ɖem la, nyemeʋli nya aɖeke hafi va o. Eya ta medi be manya susu si ta miedɔ ame ɖem ɖo.” 30 Eye Kornelio gblɔ be: “Ne mebui tso gafofo sia dzi la, ke egbee nye ŋkeke eneagbe, esi menɔ gbe dom ɖa le nye afe me le gafofo asiekelia dzi, eye kasia, ŋutsu aɖee nye ema le awu siwo le dzo dam me tsi tsitre ɖe ŋgɔnye, 31 eye wògblɔ be: ‘Kornelio, wose wò gbedodoɖa, eye Mawu ɖo ŋku wò nunana ame dahewo dzi. 32 Eya ta dɔ ame ɖe Yopa ne woayɔ Simon si wogayɔna be Petro la avae. Ŋutsu sia dze Simon si nye lãgbalẽwɔla fe afe me le fua nu.’ 33 Eya ta medɔ ame ɖe wò enumake, eye èwɔe nyuie be nèva. Eya ta fifia mí katã míele afii le Mawu ŋkume, be míase nu siwo katã fe se Yehowa de na wò be nàgblɔ.” 34 Tete Petro ke nu gblɔ be: “Vavãe, mekpɔe dze sii be Mawu mekpɔa ame ŋkume o, 35 ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu. 36 Eɖo nya la ɖe Israel viwo be woagblɔ ŋutifafa nya nyui la na wo to Yesu Kristo dzi: Ame siae nye ame bubuwo katã fe Afetɔ. 37 Mienya nu si ŋu nya gblɔm wonɔ le Yudea blibo la, si gɔme wodze tso Galilea le Yohanes fe gbefãɖeɖe nyɔnyrɔxɔxɔ vɔ megbe, 38 si ku ɖe Yesu si tso Nazaret ŋu, ale si Mawu tsɔ gbɔgbɔ kɔkɔe kple ŋusẽ si ami nɛ, eye wòyi ɖato anyigba blibo la katã dzi nɔ nyui wɔm henɔ dɔ dam na ame siwo katã Abosam te ɖe anyi la; elabena Mawu nɔ kplii. 39 Eye míawoe nye nu siwo katã wòwɔ le Yudatɔwo fe dukɔa kple Yerusalem siaa me la ŋuti ɖasefowo; gake wowui hã to ehehe ɖe ati ŋu me. 40 Mawu fɔ Ame sia ɖe tsitre le ŋkeke etɔ̃agbe, eye wòna mɔnukpɔkpɔe be wòɖe eɖokui fia, 41 menye na amewo katã o, ke boŋ ɖasefo siwo Mawu tia do ŋgɔ, mí, ame siwo ɖu nu heno nu kplii le efe fɔfɔ tso ame kukuwo dome la megbe. 42 Ede se hã na mí be míaɖe gbefã na amewo, eye míaɖi ɖase tsitotsito be Ame sia ye Mawu ɖo be wòanye agbagbeawo kple kukuawo siaa fe ʋɔnudrɔ̃la. 43 Eyama ŋutie nyagblɔɖilawo katã ɖi ɖase le, be ame sia ame si xɔa edzi sena la kpɔa nu vɔ̃wo fe tsɔtsɔke to efe ŋkɔ me.” 44 Esi Petro ganɔ nu fom tso nu siawo ŋu la, gbɔgbɔ kɔkɔe la va ame siwo katã nɔ nya la sem la dzi. 45 Eye nyatefetɔ siwo kplɔ Petro ɖo va, siwo tso aʋatsotsotɔwo dome la fe nu ku, elabena wonɔ gbɔgbɔ kɔkɔe fe nunana faa la kɔm ɖe dukɔwo me tɔwo hã dzi. 46 Elabena wosee wonɔ gbe bubuwo dom henɔ Mawu dom ɖe dzi. Tete Petro gblɔ be: 47 “Ðe ame aɖe ate ŋu axe mɔ ɖe tsi nu, be woaganyrɔ ame siawo, siwo hã xɔ gbɔgbɔ kɔkɔe la abe míawo ke ene, la oa?” 48 Ale wòde se be woanyrɔ wo le Yesu Kristo fe ŋkɔ me. Eye woɖe kuku nɛ be wòanɔ yewo gbɔ ŋkeke aɖewo.
^ (1 Mose 29:16-35) Nyɔnuvi eve le Laban si, xoxoetɔ ŋkɔ nye Lea, eye ɖevitɔ ŋkɔ nye Raxel. 17 Lea fe ŋkuwo dzi wɔ dɔ̃; ke Raxel ya nyo, eye wòdze tugbe. 18 Eye Yakob lɔ̃a Raxel, eyata wògblɔ bena: Masubɔ wò fe adre le Raxel, wò nyɔnuvi ɖevitɔ la ta. 19 Laban gblɔ bena: Enyo be, matsɔe na wò, wu esi matsɔe na ŋutsu bubu; nɔ gbɔnye! 20 Ale Yakob subɔ fe adre ɖe Raxel ta, eye wòle nɛ abe ŋkeke aɖewo ko ene, le alesi gbegbe wòlɔ̃nɛ la ta. 21 Emegbe la Yakob gblɔ na Laban bena: Tsɔ srɔ̃nye nam azɔ, elabena nye ŋkekewo de, bena maɖee! 22 Tete Laban kpe dua me ŋutsuwo katã, eye wòɖo kplɔ̃ na wo. 23 Ke esi zã do la, ekplɔ vianyɔnu Lea yi nɛ, eye wòdɔ kplii. 24 Eye Laban tsɔ efe kosi Silpa na via Lea, bena wòasubɔe. 25 Ke esi ŋu ke la, ekpɔ be, Lea ye. Eye wògblɔ na Laban bena: Nuka enye si nèwɔ ɖe ŋunye? Alo menye Raxel ta mesubɔ wò ɖo oa? Nukaŋuti nèblema? 26 Laban ɖo ŋu nɛ bena: Menye míafe kɔ be, woatre ɖevitɔ ɖeɖe na xoxoetɔ o. 27 Ne èwu kwasiɖa sia nu la, ekema matsɔ eya hã na wò ɖe dɔ, si nagawɔ nam le fe adre bubu me la nu. 28 Yakob wɔ nenema, eye wòwu kwasiɖa la nu; emegbe wòtsɔ via Raxel hã nɛ wòɖe. 29 Eye Laban tsɔ efe kosi Bilha na via Raxel, bena wòasubɔe. 30 Azɔ edɔ kple Raxel hã, eye wòlɔ̃a Raxel wua Lea. Eye wòsubɔe fe adre bubu la. 31 Ke esi Yehowa kpɔ bena, womelɔ̃a Lea fe nya o la, eʋu efe vidzidɔ, eye wòxe Raxel tɔ. 32 Eye Lea fɔ fu dzi ŋutsuvi, eye wòna ŋkɔe bena Ruben; elabena egblɔ be: Yehowa kpɔ nye nublanui, azɔ srɔ̃nye alɔ̃m. 33 Eyome la egafɔ fu, eye wòdzi ŋutsuvi. Eye wògblɔ bena: Yehowa se bena, womelɔ̃a nye nya o; eyata wòtsɔ esia hã nam. Eye wòna ŋkɔe bena Simeon. 34 Emegbe wògafɔ fu dzi ŋutsuvi, eye wògblɔ bena: Azɔ ko srɔ̃nye aku ɖe ŋunye, elabena medzi ŋutsuvi etɔ̃ nɛ. Eyata wòna ŋkɔe be Lewi. 35 Eye wògafɔ fu dzi ŋutsuvi, eye wògblɔ bena: Azɔ la makafu Yehowa! Eyata wòna ŋkɔe bena Yuda. Emegbe la edzudzɔ vidzidzi.
^ ***bh axa 144-153 Subɔsubɔ si Dzea Mawu Ŋu***
Ta Wuiatɔ̃
Subɔsubɔ si Dzea Mawu Ŋu
Ðe subɔsubɔhawo katã dzea Mawu ŋua?
Aleke míawɔ adze si subɔsubɔha vavãtɔ?
Amekawoe nye Mawu subɔla vavãwo le anyigba dzi egbea?
YEHOWA MAWU tsɔa ɖe le eme na mí vevie eye wòdi be mɔfiame si yenaa mí lɔlɔ̃tɔe la naɖe vi na mí. Ne míesubɔe alesi dze la, míakpɔ dzidzɔ geɖe le agbe me eye míafo asa na kuxi geɖe hã. Azɔ hã, ayra mí eye wòakpe ɖe mía ŋu. (Yesaya 48:17) Gake subɔsubɔha gbogbo aɖewo li siwo gblɔna be yewofiaa nyatefea tso Mawu ŋu. Evɔ nusi wofiana ku ɖe amesi Mawu nye kple nusi wòdi tso mía si ŋu la to vovo kura tso wo nɔewo gbɔ.
2 Aleke nàwɔ anya mɔ nyuitɔ si dzi nàto asubɔ Yehowa? Mehiã be nàsrɔ̃ nu tso subɔsubɔha siwo katã li fe nufiafiawo ŋu ahatsɔ wo asɔ kple wo nɔewo hafi anya o. Nusi wòhiã be nàwɔ koe nye be nàsrɔ̃ nusi tututu Biblia fia tso subɔsubɔha vavãtɔ ŋu. Míawɔ esia fe kpɔɖeŋu ale: Ga manyomanyo alo kantafit si amewo tso le bebeme bɔ ɖe dukɔ geɖe me. Ne wode dɔ asi na wò be nàtia ga manyomanyo mawo tso nyuiawo dome la, aleke nàwɔ akpɔ wo adze sii? Ðe wòhiã be nàlé ga manyomanyo fomevi vovovo siwo li la katã fe nɔnɔme ɖe susu mea? Mehiã o. Anyo wu ne èzã ɣeyiɣia tsɔ srɔ̃ nu tso alesi ga nyuia fe nɔnɔme le boŋ ŋu. Ne ènya nusiwo ade dzesi ga nyuia vɔ la, ekema àte ŋu akpɔ manyomanyoawo adze sii bɔbɔe. Nenema ke ne míesrɔ̃ alesi míawɔ akpɔ subɔsubɔha vavãtɔ adze sii la, ana míate ŋu akpɔ alakpasubɔsubɔhawo hã adze sii bɔbɔe.
3 Ele vevie be míasubɔ Yehowa le mɔ si dze eŋu nu. Ame geɖe xɔe se be subɔsubɔhawo katã dzea Mawu ŋu, gake menye nenemae Biblia fia kura o. Egbɔgblɔ kple nu be Kristotɔe yenye ɖeɖe kura gɔ̃ hã mesu o. Yesu gblɔ be: “Menye amesiame, si le gbɔgblɔm nam bena: Afetɔ! Afetɔ! ayi ɖe dzifofiaɖufe la me o, negbe amesi le Fofonye, si le dzifowo la, fe lɔlɔ̃nu wɔm la koe.” Eyata hafi Mawu nakpɔ ŋudzedze ɖe mía ŋu la, ele be míasrɔ̃ nusi Mawu di tso mía si eye míawɔ ɖe edzi. Yesu yɔ amesiwo mewɔa Mawu fe lɔlɔ̃nu o la be wonye “nu madzɔmadzɔ wɔlawo.” (Mateo 7:21-23) Viɖe ŋutɔŋutɔ aɖeke mele alakpasubɔsubɔ ŋu o, abe alesi ko viɖe mele ga manyomanyo hã ŋu o ene. Esi vloe wue nye be, alakpasubɔsubɔhawo kplɔa ame yia afɔku me.
4 Yehowa tsɔ agbe mavɔ fe mɔnukpɔkpɔ ɖo amesiame si le anyigba dzi la ŋkume. Gake hafi míakpɔ agbe mavɔ le Paradiso me la, ele be míasubɔ Mawu le mɔ nyuitɔ nu eye míanɔ agbe fifia abe alesi wòdi ene. Nublanuitɔe la, ame geɖe gbe esia wɔwɔ. Esia tae Yesu gblɔ be: “Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.” (Mateo 7:13, 14) Subɔsubɔha vavãtɔ kplɔa ame yia agbe mavɔ me. Alakpasubɔsubɔ ya kplɔa ame yia tsɔtsrɔ̃ me. Yehowa medi be ame aɖeke natsrɔ̃ o, ema tae wòle mɔnukpɔkpɔ nam amewo katã le afisiafi be woasrɔ̃ nu tso ye ŋu ɖo. (Petro II, 3:9) Eyata nya lae nye be alesi míesubɔa Mawui ana míakpɔ agbe loo alo ana míatsrɔ̃.
ALESI NÀWƆ AKPƆ SUBƆSUBƆHA VAVÃTƆ ADZE SII
5 Aleke míawɔ ake ɖe ‘agbe mavɔ mɔ’ la ŋu? Yesu gblɔ be amesiwo le subɔsubɔha vavãtɔ me fe agbenɔnɔ ye ade dzesi wo. Egblɔ be: “Mitsɔ wofe tsetsewo dze si wo. . . . Ati nyui sia ati nyui tsea ku nyui.” (Mateo 7:16, 17) Ne míagblɔe bubui la, míate ŋu akpɔ amesiwo le subɔsubɔha vavãtɔ me adze sii to wofe dzixɔsewo kple wofe agbenɔnɔ dzi. Togbɔ be amesiwo le subɔsubɔha vavãtɔ me mede blibo o eye wowɔa vodada hã la, fufofo bliboa katã dzea agbagba be yewoawɔ Mawu fe lɔlɔ̃nu. Na míadzro nu ade aɖewo siwo ade dzesi amesiwo le subɔsubɔha vavãtɔ me la me akpɔ.
6 Biblia la dzie Mawu subɔla vavãwo tua wofe nufiafiawo ɖo. Biblia ŋutɔ gblɔ be: “Ŋɔŋlɔ sia ŋɔŋlɔ, si tso Mawu fe gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu fe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ.” (Timoteo II, 3:16, 17) Apostolo Paulo ŋlɔ na nɔvia Kristotɔwo be: “Esime miexɔ mawunya, si miese le mía nu la, miexɔe abe amewo fe nya ene o, ke boŋ abe Mawu fe nya ene, abe alesi wònye Mawu fe nya vavã . . . ene.” (Tesalonikatɔwo I, 2:13) Eyata menye amegbetɔwo fe nukpɔsusuwo alo wofe kɔnuwo dzie wotu subɔsubɔha vavãtɔ fe dzixɔsewo kple nuwɔnawo ɖo o. Ke boŋ Mawu fe Nya, Biblia, si tso gbɔgbɔ me, dzie wotui ɖo.
7 Yesu Kristo ɖo kpɔɖeŋu nyuitɔ ɖi esi wòtu efe nufiafiawo ɖe Mawu fe Nya la dzi. Esi wònɔ gbe dom ɖa na Fofoa si le dzifo la, egblɔ nɛ be: “Wò nya la enye nyatefe.” (Yohanes 17:17) Yesu xɔ Mawu fe Nya la dzi se, eye nusianu si wòfia wɔ ɖeka kple nusiwo le Ŋɔŋlɔawo me. Yesu gblɔna enuenu be: “Woŋlɔ ɖi bena.” (Mateo 4:4, 7, 10) Ne Yesu gblɔ nya ma ko la, eyɔa nya siwo le ŋɔŋlɔ aɖe me. Nenema kee Mawu fe ame siwo li egbea mefiaa woa ŋutɔwo fe susuwo o. Woxɔe se be Mawu fe Nyae Biblia la nye, eyata wotua wofe nufiafiawo ɖe emenyawo dzi pɛpɛpɛ.
8 Amesiwo le subɔsubɔha vavãtɔ me la subɔa Yehowa ɖeka ko eye wofiaa efe ŋkɔa amewo. Yesu gblɔ be: “Afetɔ [Yehowa], wò Mawu la, nade ta agu na, eye eya ɖeka ko nasubɔ.” (Mateo 4:10) Eyata Yehowa ɖeka koe Mawu subɔlawo dea ta agu na. Tadedeagu fe akpa aɖee wònye be woana amewo nanya Mawu vavã la fe ŋkɔ kple amesi tututu wònye. Psalmo 83:19 gblɔ be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Yesu ɖo kpɔɖeŋu ɖi na mí esi wòkpe ɖe amewo ŋu wonya Mawu fe ŋkɔ, abe alesi eya ŋutɔ gblɔe le gbedodoɖa me ene be: “Meɖe wò ŋkɔ la ɖe go fia amesiwo nèɖe tso xexeame nam.” (Yohanes 17:6) Nenema kee egbea amesiwo le subɔsubɔha vavãtɔ me fiaa amewo be woanya Mawu fe ŋkɔ, efe tameɖoɖowo, kple efe nɔnɔmewo.
9 Mawu fe amewo ɖea lɔlɔ̃ vavãtɔ fiaa wo nɔewo. Yesu gblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35) Lɔlɔ̃ sia nɔ fe alafa gbãtɔ me Kristotɔwo dome. Lɔlɔ̃ sia si Mawu fia wo la nɔa wo me eɖanye gbegbɔgblɔ kae wodona, ɖofe kae wole, alo dukɔ ka mee wotso o, eye wòtea wo vaa nɔviwo dome ɖekawɔwɔ sẽŋu aɖe si me megblẽna o me. (Kolosetɔwo 3:14) Míekpɔa nɔviwo fe habɔbɔ si me tɔwo lɔ̃a wo nɔewo alea le alakpasubɔsubɔhawo me o. Nukatae míegblɔe alea? Wowua wo nɔewo le dukɔ me masɔmasɔwo alo gbegbɔgblɔ vovovo dolawo dome masɔmasɔwo ta. Gake Kristotɔ vavãwo ya metsɔa lãnuwo ɖe wo nɔvi Kristotɔwo alo ame bubu aɖeke ŋu o. Biblia la gblɔ be: “Esia me mawuviwo kple abosamviwo dze fã le. Amesiame, si mewɔa nu dzɔdzɔe o, kple amesi ke melɔ̃a nɔvia o la, metso Mawu me o. . . . [Ele be] míalɔ̃ mía nɔewo; menye abe Kain, si tso vɔ̃ɖitɔ la me, eye wòwu nɔvia la ene o.”—Yohanes I, 3:10-12; 4:20, 21.
10 Nyatefee wònye be lɔlɔ̃ vavã si anɔ ame me mefia be woagawu ame o ko evɔ o. Kristotɔ vavãwo zãa wofe ɣeyiɣi, ŋusẽ, kple nunɔamesiwo hã tsɔ kpena ɖe amewo ŋu eye wodea dzi fo na wo nɔewo. (Hebritɔwo 10:24, 25) Wokpena ɖe wo nɔewo ŋu ne woɖo xaxa me, eye woɖia anukware na amewo katã. Le nyatefe me la, wowɔna ɖe Biblia fe nuxlɔ̃ame si gblɔ be ‘woawɔ nyui na amesiame’ dzi le wofe agbenɔnɔ me.—Galatiatɔwo 6:10.
11 Kristotɔ vavãwo xɔ Yesu Kristo be eya dzie Mawu ato ana ɖeɖe amewo. Biblia gblɔ be: “Menye ame bubu aɖeke me xɔxɔ la le o; elabena ŋkɔ bubu aɖeke mele dzifoa te, si wona amegbetɔwo, le esi me wòle be, míakpɔ xɔxɔ la le o.” (Dɔwɔwɔwo 4:12) Míekpɔe le Ta 5 lia me be Yesu tsɔ efe agbe xe tafee ɖe amefomea me tɔ toɖolawo ta. (Mateo 20:28) Azɔ hã Yesue nye amesi Mawu tia be wòanye dzifo Fiaɖufea fe Fia si aɖu anyigba bliboa dzi. Hafi míakpɔ agbe mavɔ la, Mawu di be míaɖo to Yesu ahawɔ ɖe efe nufiamewo dzi. Esia tae Biblia gblɔ be: “Amesi xɔa Via dzi sena la, agbe mavɔ le esi; amesi meɖoa to Via o la, makpɔ agbe o.”—Yohanes 3:36.
12 Mawu subɔla vavãwo menye xexe sia fe akpa aɖeke o. Esi wokplɔ Yesu yi ʋɔnui le Roma-dziɖula Pilato ŋkume la, egblɔ be: “Nye fiaɖufe metso xexe sia me o.” (Yohanes 18:36) Eyata dukɔ ka ke mee Yesu yomedzela vavãwo ɖale o, womedea akpa aɖeke dzi kura le xexe sia me dunyahenyawo me o, elabena Fiaɖufe si le dzifo la teviwoe wonye. Womefoa wo ɖokui ɖe xexe sia me ʋawɔwɔwo me o. Gake Yehowa subɔlawo mexea mɔ ɖe nusi ame bubuwo ya di be yewoawɔ, abe dunyaheha aɖe me nɔnɔ, dziɖuɖu fe ɖofe aɖe didi, alo akɔdada ene, nu o. Mawu subɔla vavãwo medea akpa aɖeke dzi le dunyahenyawo me o, ke hã, wowɔna ɖe dukɔa fe sewo dzi pɛpɛpɛ. Nukatae? Elabena Mawu fe Nya la de se na wo be ‘woabɔbɔ wo ɖokui na dziɖuɖu siwo ŋusẽ li na.’ (Romatɔwo 13:1) Ne edzɔ be nusi dukɔ aɖe fe dziɖulawo bia be woawɔ la tsi tre ɖe nusi Mawu bia be woawɔ ŋu la, Mawu subɔla vavãwo srɔ̃a apostoloawo fe kpɔɖeŋu, amesiwo gblɔ be: “Ele be, woabu Mawu awu amewo.”—Dɔwɔwɔwo 5:29; Marko 12:17.
13 Yesu yomedzela vavãwo ɖea gbefã be Mawu fe Fiaɖufeae nye amefomea fe mɔkpɔkpɔ ɖeka kolia. Yesu gblɔe ɖi be: “Woaɖe gbefã fiaɖufeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:14) Yesu Kristo yomedzela vavãwo medea dzi fo na amewo be woakpɔ dziɖula siwo nye amegbetɔwo sinu hena wofe kuxiwo gbɔ kpɔkpɔ o, ke boŋ woɖea gbefã be Mawu fe Fiaɖufe si le dzifo koe nye amefomea fe mɔkpɔkpɔ. (Psalmo 146:3) Dziɖuɖu dzɔdzɔe mae Yesu nɔ mía fiam be míado gbe ɖa abia be wòava esi wògblɔ be: “Wò fiaɖufe nava! Woawɔ wò lɔlɔ̃nu le anyigba dzi, sigbe alesi wowɔna le dzifo ene!” (Mateo 6:10) Mawu fe Nya la gblɔe ɖi be Fiaɖufe ma si le dzifo “agbã fiaɖufe [siwo li fifia] katã, eye wòagblẽ wo, ke eya ŋutɔ anɔ anyi tegbee.”—Daniel 2:44.
14 Va ɖo afisia la, bia ɖokuiwò be: ‘Subɔsubɔha kae tua efe nufiafia ɖesiaɖe ɖe Biblia dzi eye wòfiaa Yehowa fe ŋkɔ amewo? Habɔbɔ ka me tɔwoe ɖea lɔlɔ̃ fiaa wo nɔewo abe alesi Mawu fia wo ene, siwo xɔa Yesu dzi sena, siwo menye xexeame fe akpa aɖeke o, eye woɖea gbefã be Mawu fe Fiaɖufeae nye amefomea fe mɔkpɔkpɔ vavã ɖeka kolia? Le subɔsubɔha siwo katã le anyigba dzi dome la, wo dometɔ kae ɖo nudidi siawo katã gbɔ?’ Eme kɔ fã be Yehowa Ðasefowoe.—Yesaya 43:10-12.
NUKAE NÀWƆ?
15 Mawu dzixɔxɔse ɖeɖe dzaa mefia be ame fe nu adze eŋu o. Le nyatefe me la, Biblia gblɔ be gbɔgbɔ vɔ̃wo gɔ̃ hã xɔe se be Mawu li. (Yakobo 2:19) Gake edze fã be womewɔa Mawu fe lɔlɔ̃nu o, eyata Mawu mekpɔa ŋudzedze ɖe wo ŋu o. Be Mawu nakpɔ ŋudzedze ɖe mía ŋu la, menye ɖeko wòle be míaxɔ edzi ase ko evɔ o, ke ele be míawɔ efe lɔlɔ̃nu hã. Ehiã hã be míado le alakpasubɔsubɔ me ava subɔsubɔha vavãtɔ me.
16 Apostolo Paulo ɖee fia be mele be míakpɔ gome le alakpasubɔsubɔhawo fe nuwɔna aɖeke me o. Eŋlɔ bena: “Mido go le wo dome, eye miɖe mia ɖokui ɖa, Afetɔ la gblɔe, eye migaka asi nu makɔmakɔ ŋuti o, eye nye la maxɔ mi.” (Korintotɔwo II, 6:17; Yesaya 52:11) Eyata Kristotɔ vavãwo tsria nuwɔna ɖesiaɖe si do fome kple alakpasubɔsubɔ.
17 Biblia ɖee fia be alakpasubɔsubɔha vovovoawo katã le “Babilon gã la” me. (Nyaɖeɖefia 17:5) Ŋkɔ ma na míeɖoa ŋku blema Babilon dugã la dzi, afisi alakpasubɔsubɔ dze egɔme tsoe le Noa fe ŋkekea me Tsiɖɔɖɔa megbe. Nufiafia kple nuwɔna siwo le alakpasubɔsubɔhawo me egbea la dometɔ geɖe dze egɔme tso blema ke le Babilon. Le kpɔɖeŋu me, Babilontɔwo dea ta agu na mawuɖekaetɔ̃, alo mawu etɔ̃ fokpliwo. Egbea Mawuɖekaetɔ̃ fe nufiafia koŋue nye subɔsubɔha geɖe fe nufiafia vevitɔ. Gake Biblia fia eme kɔ fã be Mawu vavã ɖeka, Yehowa, koe li, eye be Yesu Kristo enye Via. (Yohanes 17:3) Babilontɔwo xɔe se hã be luʋɔ makumaku aɖe le amegbetɔwo si si yia edzi nɔa agbe le ku megbe eye be ate ŋu ava kpe fu le tefe aɖe si wowɔa fu amewo le. Egbea wofiaa luʋɔ alo gbɔgbɔ makumaku si ate ŋu ava kpe fu le dzomavɔ me fe dzixɔse sia le subɔsubɔha akpa gãtɔ me.
18 Esi wònye be blema Babilontɔwo fe subɔsubɔ va kaka ɖe xexeame katã ta la, woate ŋu ayɔ egbegbe alakpasubɔsubɔ fe xexemefiaɖufea be Babilon Gã wòasɔ. Eye Mawu gblɔe ɖi be alakpasubɔsubɔhawo fe fiaɖufe sia fe nuwuwu ava zi ɖeka kpoyi. (Nyaɖeɖefia 18:8) Eyata èkpɔ nusita wòle vevie be nàɖe ɖokuiwò ɖa tso Babilon Gã la fe nuwɔna ɖesiaɖe mea? Yehowa Mawu di be ‘nàdo go tso eme’ kaba esi ɣeyiɣia gakpɔtɔ li na esia wɔwɔ.—Nyaɖeɖefia 18:4.
19 Ne èwɔ nyametsotso be yeado le alakpasubɔsubɔ me la, ame aɖewo magalɔ̃ wò nya o. Gake ne èwɔ ɖeka kple Yehowa fe amewo subɔe la, viɖe si nàkpɔ asɔ gbɔ boo wu nusianu si ato ŋuwò fifia. Abe alesi wònɔ le Yesu fe nusrɔ̃la gbãtɔwo, amesiwo gblẽ nu bubuwo ɖi heva dze eyome, gome ene la, àva kpɔ gbɔgbɔ me nɔviŋutsu kple nɔvinyɔnu geɖe. Àva zu xexeame katã fe fome gã si me tɔwo nye Kristotɔ miliɔn geɖe siwo ɖea lɔlɔ̃ vavãtɔ fiaa wo nɔewo la dometɔ ɖeka. Eye mɔkpɔkpɔ dodzidzɔname sia asu asiwò be nànɔ ‘agbe mavɔ le nuɖoanyi si gbɔna me.’ (Marko 10:28-30) Ðewohĩ le ɣeyiɣi aɖe megbe la, amesiwo gbe wò le wò dzixɔsewo ta ava dzro Biblia fe nufiafiawo me eye woawo hã woava zu Yehowa subɔlawo.
20 Biblia fia nu be etefe madidi o, Mawu ahe nuɖoanyi vɔ̃ɖi sia ava nuwuwui eye wòana nuɖoanyi dzɔdzɔe yeye si le efe Fiaɖufea fe dziɖuɖu te la naxɔ ɖe etefe. (Petro II, 3:9, 13) Aleke gbegbe xexe ma me nɔnɔ avivii enye si! Eye le nuɖoanyi yeye dzɔdzɔe ma me la, subɔsubɔ ɖeka pɛ koe anɔ anyi, si nye tadedeagu vavãtɔ ɖeka kolia la. Ðe nunya manɔ eme be nàwɔ afɔɖeɖe siwo hiã la fifia be nàva wɔ ɖeka kple amesiwo le subɔsubɔha vavãtɔ me oa?
[Etenuŋɔŋlɔwo]
Àkpɔ nyatakaka bubuwo ku ɖe nusita Babilon Gã la tsi tre ɖi na alakpasubɔsubɔ fe xexemefiaɖufe ŋu le Megbenyawo me, le axa 219-20.
NUSI BIBLIA FIA
▪ Subɔsubɔha vavã ɖeka koe li.—Mateo 7:13, 14.
▪ Subɔsubɔha vavãtɔ fe nufiafia kple nuwɔnawoe woatsɔ adze sii.—Mateo 7:16, 17.
▪ Yehowa Ðasefowo fe subɔsubɔ dzea Mawu ŋu.—Yesaya 43:10.
[Biabiawo]
1. Viɖe kae míakpɔ ne míesubɔ Mawu alesi dze?
2. Aleke míawɔ anya mɔ nyuitɔ si dzi míato asubɔ Yehowa, eye kpɔɖeŋu kae akpe ɖe mía ŋu be esia me nakɔ na mí?
3. Nukae Yesu gblɔ be ele be míawɔ hafi Mawu nakpɔ ŋudzedze ɖe mía ŋu?
4. Nukae Yesu fia tso mɔ eveawo ŋu, eye afikae mɔawo dometɔ ɖesiaɖe kplɔa ame yinae?
5. Aleke míawɔ akpɔ amesiwo le subɔsubɔha vavãtɔ me adze sii?
6, 7. Aleke Mawu subɔlawo bua Biblia lae, eye aleke Yesu ɖo kpɔɖeŋu le esia gomee?
8. Tadedeagu na Yehowa bia be woawɔ nuka?
9, 10. Mɔ kawo nue Kristotɔ vavãwo ɖea lɔlɔ̃ fiaa wo nɔewo le?
11. Nukata wòle vevie be woaxɔ Yesu Kristo be eya dzie Mawu ato ana ɖeɖe amewo?
12. Nukae wòfia be woaganye xexeame fe akpa aɖeke o?
13. Aleke Yesu yomedzela vavãwo bua Mawu fe Fiaɖufeae, eye le esia ta nukae wowɔna?
14. Subɔsubɔha kae nèkpɔ be woawoe ɖo mawusubɔla vavãwo fe nudidiawo gbɔ?
15. Nuka dim Mawu le tsɔ kpe ɖe exɔxɔse be eyama li ŋu?
16. Nukae wòle be ame nawɔ tso alakpasubɔsubɔhawo fe nuwɔnawo ŋu?
17, 18. Nukae nye “Babilon gã la,” eye nukatae wòhiã kpata be ‘woado go tso eme’?
19. Viɖe kae Yehowa subɔsubɔ ana nàkpɔ?
20. Mɔkpɔkpɔ kae le amesiwo le subɔsubɔha vavãtɔ me la si ɖe etsɔme ŋu?
[Aɖaka/Nɔnɔmetata si le axa 147]
AMESIWO SUBƆA MAWU VAVÃ LA
▪ tua wofe nufiafiawo ɖe Biblia la dzi
▪ subɔa Yehowa ɖeka ko eye wofiaa efe ŋkɔa amewo
▪ ɖea lɔlɔ̃ vavãtɔ fiaa wo nɔewo
▪ xɔ Yesu be eya dzie Mawu ato ana ɖeɖe amewo
▪ menye xexe sia fe akpa aɖeke o
▪ ɖea gbefã be Mawu fe Fiaɖufeae nye amefomea fe mɔkpɔkpɔ ɖeka kolia
[Nɔnɔmetata si le axa 150]
Ne èwɔ ɖeka kple Yehowa fe amewo subɔe la, viɖe si nàkpɔ asɔ gbɔ boo wu nusianu si ato ŋuwò


c: text/html

text:
Yesu Ƒe Ku Ƒe Ŋkuɖodzi
Míele kpewòm dzidzɔtɔe be nàva wɔ ɖeka kpli mí le Yesu fe ku fe ŋkuɖodziwɔnawo me. Kpɔ kpekpewɔfe si tsɔ ɖe mia gbɔ.
Míele Kpewòm
Le zã si do ŋgɔ na Yesu fe ku me la, ena efe nusrɔ̃lawo nya be yeatsɔ ye ɖokui asa vɔe kpuie. Eye wòde se na wo be woanɔ ŋku ɖom yefe vɔsakua dzi esi wògblɔ be: “Minɔ esia wɔm hena ŋkuɖoɖo dzinye.”
Yesu fe ku fe Ŋkuɖodzizã la dze Dzoɖa, April 14, 2014 dzi, le ɣeɖoto megbe. Yehowa Ðasefowo le wò, wò fomea kple xɔ̃wòwo kpem be miava se nufo kpui aɖe le ŋkeke ma dzi. Nufoa aɖe nu si ta Yesu fe kua le vevie ɖo la me.
Woawɔ wɔna sia si ta womaxɔ ga ɖo o la le miafe nutoa me.

robotstxt: allowed

filter: keep


text:
Tu Ðokuitsɔtsɔsavɔ Ƒe Gbɔgbɔ Ðo
“Ne ame aɖe di be yeadze yonyeme la, negbe nu le eɖokui gbɔ.”
1. Aleke Yesu ɖo ɖokuitsɔtsɔsavɔ fe kpɔɖeŋu deblibo ɖi?
ESIME Yesu nɔ anyigba dzi la, eɖo ɖokuitsɔtsɔsavɔ fe kpɔɖeŋu deblibo ɖi. Etsɔ Mawu fe lɔlɔ̃nu wɔwɔ ɖo nɔfe gbãtɔ, ke menye eya ŋutɔ fe didiwo kple nudzodzrowo o. (Yoh. 5:30) Ewɔ nutefe va se ɖe ku me le fuwɔametia ŋu heto esia dzi ɖee fia be yelɔ̃ be yeatsɔ ye ɖokui asa vɔ ɖe amewo ta le nu sia nu me.
2. Aleke míaɖe ɖokuitsɔtsɔsavɔ fe gbɔgbɔ afia? Eye nu ka tae?
2 Esi míenye Yesu yomedzelawo ta la, ele be míawo hã míaɖe ɖokuitsɔtsɔsavɔ fe gbɔgbɔ afia. Nu kae nya sia fia? Kpuie ko la, efia be ame nalɔ̃ faa aɖe asi le efe didiwo ŋu ale be wòakpe ɖe ame bubuwo ŋu. Ne míagblɔe la, ɖokuitsɔtsɔsavɔ fia be amea media eɖokui tɔ o. (Mixlẽ Mateo 16:24.) Ðokuitɔmadimadi akpe ɖe mía ŋu be míabu amewo fe seselelãmewo ŋu gbã ahatsɔ wofe didiwo aɖo ŋgɔ na mía tɔwo. (Flp. 2:3, 4) Le nyatefe me la, Yesu fia nu be ɖokuitɔmadimadi nye míafe tadedeagu fe akpa vevi aɖe. Le mɔ ka nu? Kristotɔwo fe lɔlɔ̃, si nye nu si ʋãa mí míetsɔa mía ɖokuiwo saa vɔ, lae nye nu vevi si dea dzesi Yesu fe nusrɔ̃la vavãwo. (Yoh. 13:34, 35) Azɔ hã, bu yayra gbogbo siwo míekpɔna le esi míenye xexea me katã fe nɔviwo fe habɔbɔ si ɖea ɖokuitsɔtsɔsavɔ fiana la me tɔwo ta ŋu kpɔ!
3. Nu kae ate ŋu agblẽ nu le ɖokuitsɔtsɔsavɔ fe gbɔgbɔ si le mía me ŋu?
3 Gake futɔ aɖe li si ate ŋu anɔ nu gblẽm le ɖokuitsɔtsɔsavɔ fe gbɔgbɔ si le mía me ŋu vivivi. Futɔ mae nye ɖokuitɔdidi fe dzodzrowo. Bu ale si Adam kple Xawa wɔ nu ɖokuitɔdiditɔe ŋu kpɔ. Ðokuitɔdidie na Xawa ɖu atikutsetsea be yeanɔ abe Mawu ene. Eye ɖokuitɔdidie na Adam hã ɖui be yeadze ye srɔ̃ ŋu. (1 Mose 3:5, 6) Esi Abosam trɔ Adam kple Xawa ɖa tso tadedeagu vavãtɔa gbɔ megbe la, eyi edzi le amewo tem kpɔ be woanye ɖokuitɔdilawo. Etsɔ nu sia te Yesu kpɔ gɔ̃ hã. (Mat. 4:1-9) Le míafe ŋkekea me la, Satana te ŋu ble ame akpa gãtɔ ale be wodia wo ɖokui tɔ le mɔ geɖe nu. Eya ta ne míekpɔ nyuie o la, ɖokuitɔdidi fe gbɔgbɔ si le xexea me ate ŋu akpɔ ŋusẽ gbegblẽ ɖe mía dzi.
4. (a) Ðe míate ŋu aɖe ɖokuitɔdidi fe dzodzrowo ɖa keŋkeŋ egbea? Ðe eme. (b) Biabia kawo mee míadzro?
4 Míate ŋu atsɔ ɖokuitɔdidi asɔ kple ɣebia. Ne wogblẽ gayibɔ ɖe ya nu eye tsi le kɔkɔm ɖe edzi la, etea ŋu léa ɣebia. Afɔkua ŋutɔe nye be, ne womewɔ naneke tsɔ lé ɣebialélea nu o la, anɔ gayibɔa dome gblẽm vivivi va se ɖe esime ŋusẽ maganɔ eŋu wòalé naneke ɖe te o. Nenema ke togbɔ be míate ŋu aɖe blibomademade kple ɖokuitɔdidi fe dzodzrowo ɖa keŋkeŋ egbea o hã la, ele be míayi edzi anɔ avu wɔm kpli wo. Ele be míanɔ ŋudzɔ ɖe wo ŋu be woagagblẽ ɖokuitsɔtsɔsavɔ fe gbɔgbɔ si le mía me la dome o. (1 Kor. 9:26, 27) Aleke míawɔ akpɔ ɖokuitɔdidi fe dzesiwo adze sii? Eye nu kae míawɔ be míaɖe ɖokuitsɔtsɔsavɔ afia geɖe wu?
ZÃ BIBLIA NÀTSƆ ADI ÐOKUITƆDIDI ƑE DZESIWO
5. (a) Aleke míate ŋu azã Biblia abe ahuhɔ̃e ene? (Kpɔ nɔnɔmetata si le nyati sia fe gɔmedzedze.) (b) Ne míedi be míanya ne míedia mía ɖokui tɔ la, nu kae wòle be míafo asa na?
5 Abe ale si míate ŋu azã ahuhɔ̃e atsɔ akpɔ míafe dzedzeme ene la, nenema kee míate ŋu azã Biblia atsɔ akpɔ míafe amenyenye ale be míaɖɔ gbɔdzɔgbɔdzɔ siwo le mía ŋu la ɖo. (Mixlẽ Yakobo 1:22-25.) Ke hã, ne míezã ahuhɔ̃e nyuie ko hafi wòate ŋu aɖe vi na mí. Le kpɔɖeŋu me, ne míekpɔ ahuhɔ̃e me flui ko la, mímate ŋu akpɔ ɖi si le sue gake wònye nu ɖedzesi si amewo akpɔ bɔbɔe la o. Alo ne míeglɔ̃ ahuhɔ̃ea alo bii ɖe akpa ɖeka hafi le eme kpɔm la, anɔ eme be ame bubu si le mía xa boŋue míakpɔ le eme. Nenema kee hafi Biblia nakpe ɖe mía ŋu míakpɔ míafe gbɔdzɔgbɔdzɔwo abe ɖokuitɔdidi ene la, mele be míaxlẽe ato eme dzradzradzra ko alo atsɔe anɔ sɔsɔm kple ame bubuwo o.
6. Aleke ‘míenɔa se deblibo la dzi ɖaa’?
6 Le kpɔɖeŋu me, míate ŋu anɔ Mawu fe Nya la xlẽm gbe sia gbe gake mímanɔ ɖokuitɔdidi fe gbɔgbɔ si le tsitsim le mía me la kpɔm dze sii o. Aleke esia ate ŋu adzɔe? Bu nya sia ŋu kpɔ: Le ahuhɔ̃e fe kpɔɖeŋu si Yakobo wɔ me la, menye ɖe amea mekpɔ ahuhɔ̃ea me nyuie o. Yakobo gblɔ be amea “le efe dzɔdzɔmemo kpɔm.” Le afi sia la, Yakobo zã Helagbe me nya si fia ŋkuléle ɖe nu ŋu nyuie. Eya ta nu kae nye amea fe kuxi? Yakobo yi edzi be: ‘Edzo, eye enumake eŋlɔ ame si fomevi wònye la be.’ Ɛ̃, amea dzo le ahuhɔ̃ea gbɔ evɔ mewɔ naneke tsɔ ɖɔ nu si wòkpɔ la ɖo o. Gake menye ɖeko ame si kpɔa dzidzedze la “léa ŋku ɖe se deblibo si naa ablɔɖe la ŋu” o, ke ‘enɔa edzi ɖaa’ hã. Le esi wòaŋlɔ se deblibo si le Mawu fe Nya la me be tefe la, eyia edzi wɔna ɖe efe nufiamewo dzi. Yesu hã ɖe susu ma ke fia esi wògblɔ be: “Ne mieyi edzi nɔ nye nya la me la, ekema nye nusrɔ̃lawo mienye vavã.”
7. Aleke míate ŋu azã Biblia atsɔ akpɔe ɖa be ɖe míedia mía ɖokui tɔ mahã?
7 Eya ta hafi nàte ŋu awɔ avu kple ɖokuitɔdidi la, gbã la, ele be nàxlẽ Mawu fe Nya la ŋuɖɔɖotɔe. Esia ate ŋu akpe ɖe ŋuwò nàkpɔ afi siwo wòhiã be nàwɔ ɖɔɖɔɖo le. Gake ehiã be nàwɔ nu si yi ŋgɔ wu ema. Wɔ numekuku tso nu siwo nèxlẽ ŋu. Ne èxlẽ Biblia me ŋutinya aɖe la, bia ɖokuiwò be: ‘Ne nyee ɖo nɔnɔme sia me la, aleke mawɔ nui? Ðe mawɔ nu le mɔ nyuitɔ nua?’ Nu si gale vevie wue nye be, ne ède ŋugble le nu si nèxlẽ ŋu vɔ la, dze agbagba nàwɔ ɖe edzi. (Mat. 7:24, 25) Mina míadzro ale si míate ŋu azã Fia Saul kple apostolo Petro fe kpɔɖeŋuawo be woakpe ɖe mía ŋu míayi edzi anɔ ɖokuitsɔtsɔsavɔ ɖem fia me.
SRƆ̃ NU TSO FIA SAUL ƑE NUXLƆ̃AMEKPƆÐEŊUA ME
8. Nɔnɔme kae nɔ Saul si esi wòdze fiaɖuɖu gɔme? Eye aleke wòɖe esia fiae?
8 Ale si ɖokuitɔdidi ate ŋu agblẽ ɖokuitsɔtsɔsavɔ fe gbɔgbɔ si le mía me dome la dze le Israel Fia Saul fe ŋutinya me. Esi Saul dze fiaɖuɖu gɔme la, enye ame si bua eɖokui suetɔ eye wòbɔbɔa eɖokui. (1 Sam. 9:21) Melɔ̃ be yeahe to na Israel-vi siwo fo nu tsi tre ɖe eŋu o, togbɔ be dziɖuŋusẽ si Mawu nɛ la ŋue ameawo nɔ tsitre tsim ɖo hã. (1 Sam. 10:27) Fia Saul ɖe mɔ Mawu fe gbɔgbɔa fia mɔe esi wònɔ ŋgɔ na Israel-viwo wowɔ aʋa kple Amonitɔwo. Esi woɖu aʋa dzi la, etsɔ kafukafua na Yehowa ɖokuibɔbɔtɔe.
9. Aleke Saul va zu ɖokuitɔdila?
9 Emegbe la, Saul ɖe mɔ ɖokuitɔdidi kple dada gblẽ nu le efe dzi ŋu, abe ale si ɣebia gblẽa nui ene. Esi wòɖu Amalekitɔwo dzi la, etsi dzi ɖe eya ŋutɔ fe didiwo ŋu wu toɖoɖo Yehowa fe gbe. Saul lɔ aboyonuwo gbɔe ŋukeklẽtɔe le esi wòatsrɔ̃ wo abe ale si Mawu de se nɛ ene tefe. Eye Saul ɖi ŋkuɖodzikpe na eɖokui dadatɔe gɔ̃ hã. (1 Sam. 15:3, 9, 12) Esi nyagblɔɖila Samuel gblɔ na Saul be efe nuwɔnaa medze Yehowa ŋu o la, edze agbagba be yeaʋli ye ɖokui ta. Ehe susu yi Mawu fe sededea fe akpa si dzi wòwɔ ɖo dzi, eye wòtsɔ efe vodada fe fɔbubua ya da ɖe ame bubuwo dzi. (1 Sam. 15:16-21) Gakpe ɖe eŋu la, dada wɔe be Saul tsi dzi ɖe bubu si le eŋu la ŋu wu Mawu ŋu dzedze. (1 Sam. 15:30) Aleke míate ŋu azã nuŋlɔɖi si ku Saul ŋu la abe ahuhɔ̃e ene be wòakpe ɖe mía ŋu míayi edzi aɖe ɖokuitsɔtsɔsavɔ fe gbɔgbɔ afia?
10, 11. (a) Nu kae Saul fe kpɔɖeŋua fia mí ku ɖe ale si míayi edzi aɖe ɖokuitsɔtsɔsavɔ afia ŋu? (b) Aleke míawɔ afo asa na afɔ gbegblẽ si Saul ɖe?
10 Gbã la, Saul fe kpɔɖeŋua ɖee fia be mele be míaka ɖe mía ɖokui dzi fũu akpa ahasusui be ne míeɖe ɖokuitsɔtsɔsavɔ fia va yi ko la, ke efia be míayi edzi anɔ eɖem fia godoo o. (1 Tim. 4:10) Ðo ŋku edzi be Saul nɔ agbagba dzem nyuie, si na be Mawu kpɔ ŋudzedze ɖe eŋu le gɔmedzedzea, gake mete ŋu ho ɖokuitɔdidi fe dzodzro siwo nɔ tsitsim ɖe eme la o. Mlɔeba la, Yehowa gbe Saul le efe tomaɖomaɖo ta.
11 Evelia, ele be míakpɔ nyuie be míafe susu naganɔ nu siwo míele wɔwɔm nyuie ko ŋu evɔ míaŋe aɖaba afu nu siwo ŋu wòhiã be míawɔ ɖɔɖɔɖo le dzi o. Ðeko esia anɔ abe awu yeye si míedo la kpɔkpɔ le ahuhɔ̃e me ahanɔ mía ɖokui kafum evɔ míakpɔ ɖi si le mo na mí ya o ene. Nenye be mímeva zu dadalawo heka ɖe mía ɖokui dzi abe Saul ene o hã la, ele be míadze agbagba afo asa na afɔɖeɖe ɖe sia ɖe si ana nɔnɔme gbegblẽ sia nasu mía si. Ne woɖo aɖaŋu na mí la, mele be míaʋli míafe nuwɔnaa ta alo ada fɔbubua ɖe ame bubu dzi abe ale si Saul wɔe ene o, ke boŋ anyo wu be míalɔ̃ awɔ ɖe aɖaŋuɖoɖoa dzi.
12. Ne míewɔ nu vɔ̃ gã aɖe la, aleke ɖokuitsɔtsɔsavɔ akpe ɖe mía ŋu?
12 Ke ne edzɔ be míewɔ nu vɔ̃ gã aɖe ya ɖe? Saul di be yeakpɔ bubu si le ye ŋu la ta, eye esia na mete ŋu ɖɔ fomedodo si le eya kple Mawu dome ɖo o. Gake ɖokuitsɔtsɔsavɔ aʋã míawo ya be míalɔ̃ axɔ kpekpeɖeŋu nenye be esia ana míaɖu ŋukpe gɔ̃ hã. (Lod. 28:13; Yak. 5:14-16) Le kpɔɖeŋu me, nɔviŋutsu aɖe dze amamaɖeɖe kple gbɔdɔdɔ fe nuwɔnawo kpɔkpɔ gɔme esime wòxɔ fe 12, eye wòyi esia wɔwɔ dzi le adza me fe ewo kple edzivɔ. Egblɔ be: “Esesẽ nam ŋutɔ be maʋu nu si wɔm menɔ me na srɔ̃nye kple hamemetsitsiwo. Gake fifia meʋu eme na wo, eye mese le ɖokuinye me be agba kpekpe aɖe ɖe ɖa le dzinye. Ete ɖe xɔ̃nye aɖewo dzi, eye wòwɔ na wo be medo ŋukpe yewo le esi woxɔ dɔ le asinye be nyemeganye subɔsubɔdɔwɔla o ta. Ke hã, menya be Yehowa le ŋudzedze kpɔm ɖe nye subɔsubɔdɔa ŋu fifia wu esime menɔ amamaɖeɖenuwɔnawo kpɔm, eye ale si eya bua nuwoe ye le vevie wu.”
PETRO ÐU ÐOKUITƆDIDI DZI
13, 14. Aleke Petro wɔ nu ɖokuitɔdiditɔe?
13 Apostolo Petro ɖe ɖokuitsɔtsɔsavɔ fia esime Yesu nɔ hehe namee. (Luka 5:3-11) Ke hã, eva hiã be wòawɔ avu kple ɖokuitɔdidi fe dzodzrowo. Le kpɔɖeŋu me, dzi kui esime apostolo Yakobo kple Yohanes di be yewoanɔ nɔfe kɔkɔ le Yesu ŋu le Mawu Fiaɖufea me. Ðewohĩ Petro susui be ele be nɔfe mawo dometɔ ɖeka nanye ye tɔ, elabena Yesu gblɔ va yi be mɔnukpɔkpɔ tɔxɛ aɖe asu Petro si. (Mat. 16:18, 19) Yesu xlɔ̃ nu Yakobo, Yohanes kple Petro kpakple apostolo bubuawo katã ku ɖe didi be ‘yewoaɖu afetɔ ɖe’ yewo nɔviwo dzi ɖokuitɔdiditɔe ŋu.
14 Esi Yesu dze agbagba be yeaɖɔ Petro fe susu ɖo megbe gɔ̃ hã la, Petro gayi edzi nɔ nu wɔm ɖokuitɔdiditɔe kokoko. Esi Yesu gblɔ na apostoloawo be woagblẽ ye ɖi hena ɣeyiɣi kpui aɖe la, Petro da ehati apostolowo ɖe anyi esi wògblɔ be ye ɖeka yeawɔ nutefe. (Mat. 26:31-33) Gake mele be Petro naka ɖe eɖokui dzi fũu nenema hafi o, elabena zã ma ke me la, mete ŋu ɖe ɖokuitsɔtsɔsavɔ fia o. Egbe nu le Yesu gbɔ zi etɔ̃ sɔŋ esi wònɔ agbagba dzem be yeakpɔ ye ɖokui ta.
15. Nu ka tae Petro fe kpɔɖeŋua dea dzi fo na mí?
15 Petro ʋlina vevie gake edo kpo nu zi geɖe. Ke hã, efe kpɔɖeŋua dea dzi fo na mí. Le Mawu fe gbɔgbɔ kɔkɔea fe kpekpeɖeŋu kple Petro ŋutɔ fe agbagbadzedze me la, ete ŋu ɖu ɖokuitɔdidi dzi, eye wòva ɖe ɖokuidziɖuɖu kple ɖokuitsɔtsɔsavɔ fe lɔlɔ̃ fia. (Gal. 5:22, 23) Edo dzi le dodokpɔ siwo nu sẽ wu esiwo me wòdze anyi le do ŋgɔ la me. Eɖe ɖokuibɔbɔ fia le ale si wòwɔ nui esi apostolo Paulo ka mo nɛ le dutofo me. (Gal. 2:11-14) Eye Petro melé dziku ɖe dɔ me hesusui be Paulo fe mokanamea klo bubu le ye ŋu o. Petro yi edzi lɔ̃ Paulo. (2 Pet. 3:15) Petro fe kpɔɖeŋua ate ŋu akpe ɖe mía ŋu míaɖe ɖokuitsɔtsɔsavɔ afia geɖe wu.
16. Aleke míate ŋu aɖe ɖokuitsɔtsɔsavɔ afia le nɔnɔme sesẽwo me?
16 Aleke nèwɔa nui le nɔnɔme sesẽwo me? Esi wolé Petro kple apostolo bubuawo de gaxɔ me eye emegbe wofo wo le gbefãɖeɖedɔa ta hã la, wonɔ dzidzɔ kpɔm “elabena wobui be yewodze be woado vlo yewo le [Yesu fe] ŋkɔ la ta.” (Dɔw. 5:41) Wò hã àte ŋu abu yometiti be enye mɔnukpɔkpɔ na wò be nàsrɔ̃ Petro fe kpɔɖeŋua eye nàdze Yesu fe afɔɖofe yome ahaɖe ɖokuitsɔtsɔsavɔ afia. (Mixlẽ 1 Petro 2:20, 21.) Nɔnɔme sia tutuɖo ate ŋu akpe ɖe ŋuwò ne hamemetsitsiwo ɖo aɖaŋu na wò. Le esi nàdo dziku tefe la, srɔ̃ Petro fe kpɔɖeŋu.
17, 18. (a) Nya kawoe míate ŋu abia mía ɖokui tso míafe taɖodzinuwo ŋu? (b) Nu kae míate ŋu awɔ ne míede dzesii be ɖokuitɔdidi fe dzodzro aɖe le mía me?
17 Petro fe kpɔɖeŋua ate ŋu aɖe vi na wò ne èɖo gbɔgbɔmetaɖodzinuwo na ɖokuiwò. Àte ŋu aɖe ɖokuitsɔtsɔsavɔ afia esi nèle wo minyam. Gake kpɔ nyuie be nàgaɖo taɖodzinu siawo le ŋkɔxɔxɔ ta o. Eya ta bia ɖokuiwò be, ‘Nu ka tae mele didim be mawɔ ŋgɔyiyi le Yehowa subɔsubɔ me? Abe Yakobo kple Yohanes ene la, esi medi be amewo nakafum alo be ɖofe gã nasu asinye taea?’
18 Ne ède dzesii be ɖokuitɔdidi fe dzodzro aɖe le mewò la, do gbe ɖa na Yehowa nàbiae be wòakpe ɖe ŋuwò nàɖɔ wò susu kple seselelãmewo ɖo; eyome nàku kutri be yeawɔ nu si anye kafukafu na Yehowa ke menye na ye ŋutɔ o. (Ps. 86:11) Àte ŋu ati taɖodzinu siwo mahe amewo fe susu ava dziwò o hã yome. Le kpɔɖeŋu me, àte ŋu adze agbagba be yeatu gbɔgbɔ la fe kutsetsea fe akpa siwo ɖeɖe fia sesẽna na wò la ɖo geɖe wu. Alo ne èdzrana ɖo nyuie ɖe wò dɔdeasiwo ŋu evɔ mètsɔa ɖe le Fiaɖufe Akpata me dzadzraɖo me boo o la, àte ŋu aɖoe wò taɖodzinu be yeawɔ ɖe aɖaŋuɖoɖo si le Romatɔwo 12:16 dzi.
19. Ne míekpɔ mía ɖokui le Mawu fe Nya fe ahuhɔ̃ea me la, nu kae míawɔ be dzi nagaɖe le mía fo o?
19 Ne míelé ŋku ɖe mía ɖokui ŋu nyuie le Mawu fe Nya fe ahuhɔ̃ea me eye míekpɔe be gbɔdzɔgbɔdzɔ aɖewo abe ɖokuitɔdidi ene le mía ŋu la, dzi ate ŋu aɖe le mía fo. Ne esia dzɔ ɖe dziwò la, ɖo ŋku ame si kpɔ dzidzedze le ahuhɔ̃e fe kpɔɖeŋu si Yakobo wɔ me la dzi. Yakobo mefo nu tso ale si amea te ŋu ɖɔ kuxi si wòkpɔ ɖo, alo ne ete ŋu ɖɔ efe gbagbãfewo katã ɖo ŋu o; ke ɖe wògblɔ boŋ be amea ‘nɔ edzi ɖaa.’ (Yak. 1:25) Eɖo ŋku nu siwo wòkpɔ le ahuhɔ̃ea me dzi eye wòyi edzi nɔ asi trɔm le wo ŋu be woanyo. Eya ta susu nyui nenɔ asiwò ɖe ɖokuiwò ŋu, eye nàɖo ŋku edzi be mí katã míede blibo o. (Mixlẽ Nyagblɔla 7:20.) Yi edzi nàlé ŋku ɖe se deblibo si naa ablɔɖe la ŋu, eye nàdze agbagba anɔ ɖokuitsɔtsɔsavɔ ɖem fia ɖaa. Ne èwɔ esia la, Yehowa akpe ɖe ŋuwò abe ale si ko wòle kpekpem ɖe nɔviwò geɖe siwo ŋu wòkpɔa ŋudzedze ɖo heyraa wo, togbɔ be wonye ame madeblibowo hã, ŋu ene.


text:
Siamlɔm 2007
Siamlɔm 2007 enye ɣleti adrelia le fea me. Edze egɔme le Kɔsiɖagbe dzi eye awu enu le ŋkeke 31 megbe le Brãɖagbe dzi.
Ŋkeke tɔxewo le ɣleti sia me[trɔ asi le eŋu]
- Siamlɔm 1 - Canada Ŋkeke (Canada)
- Siamlɔm 1 - Siamlɔm Ŋde (Bulgaria)
- Siamlɔm 1 - Republik Ŋkeke (Ghana)
- Siamlɔm 4 - Ɖokuisinɔnɔ Ŋkeke (United States)
- Siamlɔm 5 - Ɖokuisinɔnɔ Ŋkeke (Venezuela)
- Siamlɔm 6 - Ɖokuisinɔnɔ Ŋkeke (Malawi)
- Siamlɔm 7 - Saba Saba Ŋkeke, Tanzania
- Siamlɔm 7 - San Fermin (Pamplona kple Spain)
- Siamlɔm 7 - Tanabata (Japan)
- Siamlɔm 9 - Ɖokuisinɔnɔ Ŋkeke (Argentina)
- Siamlɔm 14 - Bastille Ŋkeke (France)
- Siamlɔm 20 - Ɖokuisinɔnɔ Ŋkeke (Colombia)
- Siamlɔm 21 - Racial Harmony Day (Singapore)
- Siamlɔm 24 - Tisha B'Av (Jewish)
- Siamlɔm 25 - Commonwealth Day (Puerto Rico)
- Siamlɔm 28 - Ɖokuisinɔnɔ Ŋkeke (Peru)
Nusiwo yi dzi le ɣleti sia me[trɔ asi le eŋu]
- TAM Linhas Aéreas fe ayameʋu A320 ɖeka do le mɔ dzi le Brazil eye wòle dzo enumake. Emenɔlawo katã ku.
- Giorgio Napolitano si nye Italia dukplɔla la va sra Ghana ŋkeke etɔ̃.
- Switzerland dukplɔla, Afenɔ Micheline Calmy-Rey va sra Ghana ŋkeke eve.
- Roger Federer ɖu Rafael Nadal dzi 7–6, 4–6, 7–6, 2–6, 6–2. Esiae enye fe atɔ̃lia tri ɖe enu si me Federer ɖu dzi le Wimbledon.
- Georgina Theodora Wood, si nye Ghana fe nyɔnu gbãtɔ si zu Ʋɔnudrɔ̃la Gãtɔ la xɔ dzesi si woyɔna be Order of the Star of Ghana, le Gɛ̃ le Siamlɔm 6, 2007. Esiae nye Ghana dukɔa fe bubu kɔkɔtɔwu si wonaa dukɔamenɔlawo.
- African Union fe takpekpe asiekelia wu nu le Gɛ̃ Siamlɔm 4, 2007.
- Wodze ga yeyea ŋdɔ wɔwɔm le Ghana. Woawɔ Ghanaian cedi yeyea kple ga xoxoa katã ŋudɔ vaseɖe Dzome 2007 hafi woaɖe asi le xoxoa ŋu susue. Wogbaa GH¢ 1 yeyea na 10,000 cedi xoxoawo.


text:
SƆHƐWO BIANA BE
Nu Kawoe Wòle Be Manya Tso Amamaɖenuwo Ðoɖo Ða To Asitelefon Dzi Ŋu?
Nu kae nye amamaɖenuwo ɖoɖo ɖa to asitelefon dzi?
Elɔ foto siwo wole amama ɖe, gbɔdɔnyawo alo videowo ɖoɖo ɖe ame to asitelefon dzi ɖe eme. Ŋutsu aɖe gblɔ be: “Enye nu si bɔ egbea ŋutɔ. Ne mieŋlɔ nu ɖo ɖe mia nɔewo zi ɖeka alo zi eve aɖewo koa kaka mianya la, mieva le miafe fotowo ɖom ɖe mia nɔewo xoxo.”
Nu ka tae amewo wɔa nu sia? Ʋɔnudrɔ̃la fe kpeɖeŋutɔ aɖe gblɔ le nyadzɔdzɔgbalẽ si nye The New York Times me be sɔhɛ aɖewo bunɛ be “ne amewo kpɔ wò ahiãvi fe foto si me wòle amama le le wò asitelefon dzi la, woanya be èle ŋutsu me. Esiae le tsia dzi fifia.” Sɔhɛ aɖe yɔe gɔ̃ hã be enye “gbɔdɔnuwɔna si me afɔku mele o.” Egblɔ kpee be: “Esia mate ŋu ana nàfɔ fu alo axɔ nulɔdɔ o.”
Susu bubu siwo ta sɔhɛwo ɖea foto wofe ɣaɣlafewo ɖona ɖe wo nɔewo dometɔ aɖewoe nye:
Be yewofe nu nalé dzi ame si yewodi be yewoadze ahiãe.
Elabena ame aɖe le amama ɖe foto ɖo ɖee eya ta eya hã di be yeaɖo ye tɔ ɖee ‘atsɔ ada akpe nɛ.’
Afɔku kawoe le nuwɔna sia me?
Ne ènya ɖo wò foto ɖe ame aɖe to asitelefon dzi ko la, meganye tɔwò o, mègakpɔ ŋusẽ ɖe ale si wòazãe dzi kple ale si wòana woabu wòe hã dzi o. Amanda Lenhart si nye numekulawo fe tatɔ si ŋlɔ nu tso amamaɖenuwo ɖoɖo ɖa to asitelefon dzi ŋu le Pew Research Center gblɔ be: “Ele bɔbɔe egbea be woakaka amewo fe vodadawo kple sedzidadawo alo adzra wo ɖo be ame bubuwo nava kpɔ wu ale si wònɔ tsã.”
Le go aɖewo me la
Amewo ɖoa foto siwo me wole amama le la ɖe wo xɔlɔ̃ geɖewo abe modzakaɖenu ene
Ðekakpui aɖewo ɖoa wofe ahiãviwo fe foto siwo me wole amama le ɖe amewo be yewoatsɔ ahe to na yewofe ahiãviawo le esi wogbe yewo ta.
ÈNYAA? Le go geɖe me la, wobu amamafotowo ɖoɖo ɖa to asitelefon dzi be esɔ kple ɖevigbɔdɔdɔ kple devigbɔdɔdɔ fe fotowo ɖoɖo ɖa amewo. Wotsɔ nya ɖe sɔhɛvi siwo ɖo amamafotowo ɖe wo nɔewo ŋu gɔ̃ hã be woɖi gbɔdɔnuwɔna gbegblẽwo fe fɔ.
Nya kae Biblia gblɔ?
Biblia fo nu nyui tso ame siwo ɖe wo nɔewo fe vivisese le gbɔdɔdɔ me ŋu. (Lododowo 5:18) Ke hã efo nu tsi tsitre ɖe ame siwo meɖe wo nɔewo o fe gbɔdɔdɔ ŋu. Bu mawunyakpukpui siwo gbɔna ŋu kpɔ:
“Migana woayɔ agbe gbegblẽ nɔnɔ kple makɔmakɔnyenye fomevi aɖeke alo ŋukeklẽ ŋkɔ teti gɔ̃ hã le mia dome o, . . . kple ŋukpenanuwɔwɔ alo bometsinyagbɔgblɔ, alo fefenya madzeto.”—Efesotɔwo 5:3, 4.
“Miwu miafe ŋutinu siwo le anyigba dzi, le agbe gbegblẽ nɔnɔ, makɔmakɔnyenye, gbɔdɔdɔ fe dzodzro, dzodzro vɔ̃, kple ŋubiabiã, si nye trɔ̃subɔsubɔ, la gome.”—Kolosetɔwo 3:5.
Mawunyakpukpui mawo xlɔ̃ nu tso gbɔdɔdɔ fe “agbe gbegblẽ nɔnɔ” (ame si menye ame srɔ̃ o gbɔ dɔdɔ) ŋu. Ke hã egaxlɔ̃ nu tso makɔmakɔnyenye (si lɔ nu makɔmakɔ wɔwɔ ɖe sia ɖe ɖe eme) kple “gbɔdɔdɔ fe dzodzro” (esia melɔ gbɔdɔdɔ fe dzodzro si sɔ si nɔa srɔ̃tɔwo dome ɖe eme o, ke boŋ dzodzro si tea ŋu kplɔa ame dea agbe makɔmakɔ nɔnɔ me bɔbɔe.)
Bia ɖokuiwò be:
Aleke amamafotowo ɖoɖo ɖe amewo nye “makɔmakɔnyenye” fomevi aɖe?
Mɔ ka nue wònyɔa “gbɔdɔdɔ fe dzodzro” ɖe ame me le?
Nu ka tae didi be woakpɔ amamafotowo alo aɖo wo ɖe amewo nye “dzodzro vɔ̃”?
Mawunyakpukpui siwo gbɔna gagblɔ susu vevi aɖewo siwo ta wòle be míatsri amamafotowo ɖoɖo ɖe amewo alo wo xɔxɔ tso amewo gbɔ keŋkeŋ.
“Wɔ wò ŋutete ɖe sia ɖe nàtsɔ ɖokuiwò afia Mawu abe ame si dze eŋu ene, dɔwɔla si mehiã be ŋu nakpe le naneke ŋuti o.”—2 Timoteo 2:15.
“Ame ka fomeviwo ye wòle be mianye le agbenɔnɔ kɔkɔe me nuwɔnawo kple dɔwɔna siwo me ɖokuitsɔtsɔ na Mawu dzena le me.”—2 Petro 3:11.
Mawunyakpukpui mawo gblɔ nu nyui siwo dona tso agbe dzadzɛ nɔnɔ me. Ne ènɔa agbe dzadzɛ la mànɔ vɔvɔ̃m be yefe nuwɔnawo ava gblẽ nu le ye ŋu o.—Galatiatɔwo 6:7.
Bia ɖokuiwò be:
Ame ka fomevie menye?
Ðe medina be ŋkɔ nyui nanɔ ŋunyea?
Ðe madi be matsɔ nu si agblẽ nu le amewo ŋu la aɖe modzakaea?
Aleke amewo abum ne wonya be mewɔa nu sia?
Ðe dzinyelawo agaka ɖe dzinye ne wonya be mewɔa nu sia?
NUDZƆDZƆ ŊUTƆŊUTƆ: “Nyɔnuvi aɖe si nye xɔ̃nye kple ŋutsuvi aɖe wonɔ zɔzɔm gake eɣlae ɖem. Eɖo efe foto si me wòle amama le ɖee eye eya hã ɖo etɔ ɖee. Mede ŋkeke eve gɔ̃ hã o, xɔ̃nyea fofo va tsa le efe asitelefon dzi. Ekpɔ nu siwo xɔ̃nye kple ŋutsuvia ɖo ɖe wo nɔewo, eye efe dzi gbã. Esi fofoa biae la, eʋu nya sia nya me nɛ. Menya be eve xɔ̃nyea be yewɔ nu ma, gake nua te ɖe edzilawo dzi ale gbegbe be ɖeko wofe dzi fla! Womenya ne yewoagate ŋu aka ɖe xɔ̃nyea dzi o.”
Nyatefenya: Amamaɖenuwo ɖoɖo ɖa to asitelefon dzi ɖia gbɔ ame si ɖoe ɖa kple ame si xɔe siaa. Sɔhɛ aɖe si xɔlɔ̃a zi edzi wòle amama ɖe foto ɖo ɖee la gblɔ be: “Nuwɔna sia na menyɔa ŋu ɖokuinye eye mebua fɔ ɖokuinye vevie.”
Esi wònye be nuwɔna ma mesɔ ɖe Biblia nu o, menye agbe dzadzɛ nɔnɔ eye wòate ŋu ana woadze dziɖuɖu fe se me hã ta la, anyo be nàwɔ ɖe Bibia fe aɖaŋuɖoɖo siwo gbɔna dzi:
“Si le sɔhɛmenɔɣi fe nudzodzrowo nu.”—2 Timoteo 2:22.
“Ðe nye ŋku ɖa le nu dzodzrowo kpɔkpɔ ŋu.”—Psalmo 119:37.
Nu kae nàwɔ?
Wɔ Biblia fe aɖaŋuɖoɖowo dzi le wò agbenɔnɔ me. Xlẽ Janet fe nya siawo eye nàkpɔe ɖa be tiatia kae asɔ wu be yeawɔ hã.
“Medo go ŋutsuvi aɖe gbe ɖeka eye míexɔ mía nɔewo fe kafodzesi. Mede kwasiɖa ɖeka o ebia be manɔ godi kple noléwu me aɖe foto aɖo ɖe ye.”
—Janet.
Nu kae nèsusu be esɔ be Janet nawɔ? Nu kae nàwɔ?
TIATIA 1 Àte ŋu asusui be: ‘Naneke megblẽ le eŋu o. Ne míeyi tsilefe le futa la, manɔ godi kple noléwu me wòakpɔ godoo ɖe.’
TIATIA 2 Àte ŋu asusui be: ‘Nyemenya susu si le esi o. Maɖo foto aɖe si me nye ametia dze le vie ko ɖee makpɔ efe susu ɖa.’
TIATIA 3 Àte ŋu asusui be: ‘Gbɔdɔdɔ ko minyam ŋutsuvi sia le. Matutu efe nyawo ɖa.’
Ðe màlɔ̃ ɖe edzi be tiatia 3 liae nye nyuitɔ oa? Gawu la, Biblia gblɔ be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”—Lododowo 22:3.
Dodokpɔ sia ɖe nane si kplɔa ame dea nuwɔna sia kple nu tovo bubuwo wɔwɔ me la ɖe go: Ðe nèɖɔa ŋu ɖo le ame siwo nàdze xɔ̃e gomea? (Lododowo 13:20) Nyɔnuvi aɖe si woyɔna be Sarah gblɔ be: “De ha kple ame siwo nènya be womedina be yewoakpɔ gbegblẽnuwɔnawo kple ŋku o.” Ðetugbui si ŋkɔe nye Delia da asi ɖe efe nya dzi. Egblɔ be: “Ame siwo gblɔna be xɔ̃wòwoe yewonye dometɔ aɖewo dina be yewoana nàdzudzɔ agbe dzadzɛ nɔnɔ ke menye be yewoade efe dzi fo na wò o. Ne wofe nuwɔnawo mewɔ ɖeka kple Mawu fe sewo o la, ekema ɖe wole dzi dem fo na wò be nawɔ nu gbegblẽ. Nu sia tututue nèdi be yeawɔa?”


text:
Siamlɔm
Siamlɔm (alo Yuli) enye ɣleti adrelia le fea me. Vovototowo le alesi wobuna feawo dome. Ƒe si ŋu míele bubum fifia enye Gregoria ɣletigbalẽ tɔ. Ŋkeke 31 ye le ɣletia me.
Eʋeawo tsɔ ŋkɔ na ɣleti sia be Siamlɔm elabena enye tsidzaɣi eyata wonɔna nuwo wosiam ɖe xexe ga gbugbɔwo nɔ lɔlɔm enu enu ne tsi ga dze dzadzam ko. Le blema ŋɔli la, Romatɔwo wotsɔ ŋkɔ na ɣleti sia be Yuli elabena eya me wodzi Yulio Kaisaro le. Ŋkɔ xoxo si Romatɔwo yɔna na ɣleti sia enye Quintilis, elabena eyae enye ɣleti atɔ̃lia le Romatɔwo wofe fe me hafi wotrɔe eye Dzove (alo Yanuar) va zu ɣleti gbãtɔ.
Nudzɔdzɔ tɔxewo le Siamlɔm me[trɔ asi le eŋu]
- Repɔblik Ŋkeke le Ghana (Siamlɔm 1)
Nu bubuwo[trɔ asi le eŋu]
- Siamlɔm kple Afɔfiɛ (April) dzea egɔme le ŋkeke ɖeka dzi le kɔsiɖa me le fe desiaɖe me.
- Ameaɖewo tsɔ sefofo si Eŋglisiawo yɔna be water lilly abe sefofo tɔxe na Siamlɔm ene.
- Siamlɔm kple Kele (Oktober) wonye ɣletiwo sime amewo dzia vi ŋutɔ.
- Kpe xɔasi si woyɔna be Rubi le Eŋlisi me la, enye kpe tɔxe na amesiwo wodzi le Siamlɔm me.


text:
Ðe Wòsɔ Be Ŋutsu Kple Nyɔnu Siwo Lɔ̃ Wo Nɔewo Nanɔ Anyi Ðekae Evɔ Womeɖe Wo Nɔewo Oa?
Ale si Biblia ɖo eŋui
Biblia gblɔe eme kɔ nyuie be “
Mawu adrɔ̃ ʋɔnu agbe gbegblẽ nɔlawo.” (Hebritɔwo 13:4) Helagbe me nya “Agbe gbegblẽ nɔnɔ,” por·nei′a, lɔ ame siwo meɖe wo nɔewo o fe dɔdɔ hã ɖe eme. Eya ta anye nu gbegblẽ wɔwɔ le Mawu ŋkume be ŋutsu kple nyɔnu siwo meɖe wo nɔewo o la nanɔ anyi ɖekae nenye be woɖoe be yewoava ɖe yewo nɔewo gɔ̃ hã.
Ke ne ŋutsua kple nyɔnua lɔ̃ wo nɔewo vevie ya ɖe? Mawu gabia tso wo si kokoko be woaɖe wo nɔewo hafi ade wo nɔewo gbɔ. Mawue wɔ mí hede ŋutete mía me be míalɔ̃ ame. Mawu fe nɔnɔme vevitɔe nye lɔlɔ̃. (1 Yohanes 4:8) Eya ta eme kɔ fãa be susu vevi aɖewo tae wòbia be ŋutsu kple nyɔnu naɖe wo nɔewo godoo hafi ade wo nɔewo gbɔ ɖo.


text:
Ŋusẽ Dzro Aɖe Koe Mawu Nyea?
Ale si Biblia ɖo eŋui
Mawu zãa ŋusẽ si fo ɖe sia ɖe ta le xexea me godoo. Esi Biblia nɔ nu fom tso ale si Mawu wɔ ɣletivi gbogbo manyaxlẽ miliɔn akpe geɖewo ŋu la, egblɔ be: “
Mifɔ mo dzi, ne miakpɔ nu! Ame ka wɔ nu siawo, eye wòkplɔa eŋu nuwo doa goe dedie? Eyɔa wo katã ŋkɔ, eye wo dometɔ aɖeke mesusɔna o le efe ŋusẽ geɖe kple alɔkame sesẽ la nu.”—Yesaya 40:25, 26.
Gake menye ŋusẽ dzro aɖe koe Mawu nye o. Biblia gblɔ be seselelãmewo, abe lɔlɔ̃ kple fuléle ene, le esi. (Psalmo 11:5; Yohanes 3:16) Biblia ɖee fia hã be ale si amegbetɔwo nɔa agbee la ate ŋu ana Mawu nakpɔ dzidzɔ alo ado dziku.—Psalmo 78:40, 41.


text: Ɛ̃. Míexɔ Yesu, ame si gblɔ be, “Nyee nye mɔ la kple nyatefe la kpakple agbe la. Ame aɖeke mevaa Fofo la gbɔ o, negbe to dzinye ko” la dzi se. ( Yohanes 14:6) Míexɔe se be Yesu tso dzifo va anyigba dzi, eye wòtsɔ efe amegbetɔ fe agbe deblibo tsɔ na abe tafevɔsa ene ɖe mía ta. (Mateo 20:28) Efe ku kple efe tsitretsitsi ʋu mɔ na ame siwo xɔa edzi sena la be woakpɔ agbe mavɔ. ( Yohanes 3:16) Míexɔe se hã be Yesu le fia ɖum le dzifo fifia abe Mawu fe Dzifofiaɖufe fe Fia ene. Etefe madidi o, Fiaɖufe sia ahe ŋutifafa ava anyigba blibo la katã dzi. (Nyaɖeɖefia 11:15) Ke hã míexɔ nya si Yesu ŋutɔ gblɔ be “Fofo la lolo wum” la dzi se. ( Yohanes 14:28) Eya ta míedea ta agu na Yesu o, elabena míebunɛ be eyae nye Mawu Ŋusẽkatãtɔ la o.


text:
Keta
Keta nye du aɖe si le Volta alo Amuga nutome le Ghana. Enye toxɔ du na Keta Municipal District. Keta nye tefe tɔxɛ aɖe na asitsatsa le senturi wuienelia kple blaevelia fe nuwuwu me, ɖe meli dzefe kple xɔ si Dutch yevuwo tu le 1784 ɖe Keta la. Atsiafu ɖe dua fe akpa aɖewo tso fe 1960 va seɖe 1980. Keta nye du bladevɔ-etɔ̃lia le du si me amewo sɔ gbɔ le Ghana la me, Amewo fe agbɔsɔsɔmee nye 22,739.
This is an excerpt from the article Keta from the Wikipedia free encyclopedia. A list of authors is available at Wikipedia.


text:
Ɣekaɣie Woŋlɔ Yesu Ŋuti Nyawo Ði?
Ale si Biblia ɖo eŋui
Apostolo Yohanes gblɔ tso Yesu fe agbemenudzɔdzɔ siwo ŋuti wòŋlɔ nu tsoe la ŋu be: “
Ame si kpɔe la ɖi ɖase, eye efe ɖaseɖiɖi la nye nyatefe, eye ame ma nya be nyatefenyawoe yegblɔna, bene miawo hã miaxɔe ase.”—Yohanes 19:35.
Susu siwo tae wòle be míaxɔ Nyanyuigbalẽ siwo Mateo, Marko, Luka kple Yohanes ŋlɔ la me nyawo dzi ase la dometɔ ɖekae nye be esime woŋlɔ ŋutinya mawo la, ame siwo kpɔ nudzɔdzɔawo tefe la dometɔ geɖe gakpɔtɔ le agbe ɣemaɣi. Le numekugbalẽ aɖewo fe nya nu la, woŋlɔ Mateo fe Nyanyuigbalẽa le fe 41 me, si nye fe enyi le Kristo fe ku megbe. Agbalẽnyala geɖe susui be woŋlɔe do megbe na fe ma, gake ame akpa gãtɔ lɔ̃ ɖe edzi be wowu Kristotɔwo Ƒe Hela Ŋɔŋlɔawo alo Nubabla Xoxoa ŋɔŋlɔ nu le fe alafa gbãtɔ me.
Ame siwo kpɔ Yesu esime wònɔ anyigba dzi, eye wokpɔ efe ku kple efe tsitretsitsi tefe la, ate ŋu aɖi ɖase tso Nya Nyui Gbalẽawo me nyawo fe nyatefenyenye ŋu. Ne ɖe wònye be ŋutinyawo mede pɛpɛpɛ o la, anye ne woʋu go esia bɔbɔe. Agbalẽnyalagã F. F. Bruce gblɔ be: “
Nu siwo na apostoloawo fe gbefãɖeɖedɔa ɖe kpe dometɔ ɖekae nye be wofo nu tso nu siwo ŋu wofe nyaselawo ŋutɔ nya nu tso la ŋu; womegblɔna ko be ‘mía ŋutɔwo míekpɔ etefe o,’ ke boŋ be ‘abe ale si mia ŋutɔwo hã mienyae ene’ (Dɔwɔwɔwo 2:22).”